url: =Information puahphatna leh lungdamkohna :: ZOMI DAILY\nposted on 12 August 2014 at 9:33 am Lomkholna: Dahpihna, News, Zomi\nDear it leh ngaih Zomi khempeuh\nTuivial khuami Pa Thang Suan khai te pata teng ong nusiatna tawh kisai a beisa August 9, 2014 ni a mun tuamtuam state tuamtuam pan lainatpihna sum ong sansak theidinga kicial Thusa teng information kongpiakna sungah phone number pawlkhat kikhialkha a hihmanin a man tawh onglaih kik ungh.\n1.Tulsa khuapi pan thusa dinga vaihawmpawl in a cial/seh lia Niang San Kim @ Kimpi phone nambat pen zanni a kongsuahsak (918)269-7911 pen zangnawnlo in tulaitak a a zat (918)851-5815 pen a man hizaw cih puahphatna kongbawl uh hi.\n2. Washington DC Area pan thusa dinga i seh pa Cia Mang phone number (925)204-4565 hilo zaw in ( 915) 240-4565 tawh na sapzawk nadingun puahphatna kongbawl uh hi.\n2. California State a om i Zomi pih minam it mahmah khat a hi Tg. Mun Mang in ong nusia i pa Thang Suan Khai te pa ta teng lainatpihna sum ko omna Zomi te sungah thusa semin ka na kaikhawm ding uh hi cih thu phone tawh ong zaksak manin nakpitak in a mah leh ong piakhia ding Zomi pih khempeuh tungah lungdamna thu kongpuak uh hi.\nTg. Thang Mun Mang\nEmail : thangmunmang@gmail.com\nPhone : (510)938-3866\n3. A zomah itna in gamgi neilo a hihmanin USA gam tawh ki ukna power simloh vai khempeuh a zangkhawmphial Canada gam a om i sanggampa Dr. Cin Lam Thang @ Dr.Thangbawi in zong hih Pa Thang Suan Khai te pata teng tuahsiatna ah ko Canada gambup a om Zomi te taang;in thusa kongsem dinga lainatpihna sum kongkaikhawm dinga ngahzahzah no a teng tawh gawmkhop dingin kong khak ding uhhi cihthu ong zasak a hihmanin nakpi takin lungdam leh i angtang hi. a mah leh Canada Zomi khempeuh i biak Pasian in a thupha namcin ongpiaksak tahen!\nDr. Cin Lam Thang(Thangbawi)\nPnone : (514)817-1164\nLamdangsakna leh lungdamkohna\nZanni ka nasepna Aaon Company ah ka naseppih Mong te nupi khatkiangah Pa Khai te pata teng ong nusiatna thu leh a hang teng ka gen zenzen leh a mai ong khing keei in keizong lainatpihna sumpia nuam ingh. aizongin tuni sum puakeng ongci-in tuni sun ciangin ka nasepna ah ongpai in zana ongpia ning kacih pen tun ongpia hing ci-in $ 20 keikiangah ong ap mawk hi. lungdam mahmah ungh ei. Topan thupha tampi ongpia hen kacih kawmkawm in namdangmi khat in hihthupiang a zakciang a lungsim lawngkha, lainatpih a hihmawk leh ei a Zomipih, sisan kibatpih ten i thuakpih tek, i lainatpih tek pen a hi dingmah himawk ei cih ka muthak hi. navekpi un Topan thupha ongpia tahen!\nGenbehnop : A beisa a ong kisuaksak thusa tengpen innteek lampan in maingal taka a kisehngam teng hi-in a tunga i sanggam te dan mah in a munmun a khuakhua pan thusa ong sepsak thei ding i omlai leh lungdamna lianpi tawh ong kimuak ding hi. lainatpihna sum sanni a nunung pen deadline ni dingpen September 8, 2014 ( Monday ) ni dinghi cih kong tangko phapha uh hi.\nZomi sungah nalaizompih uh\nOng nusia Pa Thang Suan khai te pata teng i sanggam, naihuai teng taang;in\nPrevious: Kawlgam aitang Singapore ah Tchouk Ball a kimawl ding Zomi te\nNext: Planet Shakers te Tedim paiding\nAbraham Lincoln laikhak ~ Hau Za Cin


timestamp: atn

url: =Republican te na Reagan le Lincoln maimawl sak « Nikonghong\nHome » Politic » Republican te na Reagan le Lincoln maimawl sak\nRepublican te na Reagan le Lincoln maimawl sak\n1990 kum kiim khawng lai movie khat ii min zak sak pak in sonte tu hi leang, tu ni GOP (Republican) party te na party sung mihing pha pawl khat ki samh mama hi (A Few Good Man) ka ci nuam hi. Tu ni GOP party te in meetangh toai taang mipi taw ki uitui vet nawn ngawl hi. Ciang, politic kam taw ci leang ziat sang nasia pial lei zo ahikom, khatvei hun lai president ngei ahi Lincoln, Eisenhower, Nixon, Reagan, le first George Bush te ii Republican party siama hi takpi laina ziam ci nop huai liang hi. Taangthu sung ah party thupi mama khat in ana din ngeina thu te, tu ni bo sua zo ci nop huai hi.\nTunung November tha kitealna en kik leang, GOP te na numei te tung taang point 11 taw lel aa, kum 18 pan 29 kilaklaw mee pia te tung pan point 23 taw lel hi. Kum 30 le kum 44 kilaklaw pha, mee pia te tung pan point 7 taw lel hi. GOP te na kuateng tung pan zo ziam? Khanghaam te tung pan bekma zo hi. Kum 45 pan 64 kilaklaw te tung pan point 4 taw zo aa, kum 65 sang ahaam zaw teng tung pan point 12 taw zo hi.\nGOP te ii zo mamana mun dang khat sia, pilna nei ngawl te tung pan ahi si hi. GOP te na pilna laitan niam bel teng tung pan le, a zawng bel teng tung pan mee nga bel tawntung hi. Conservative ci aa, ngeinalui apom ngaisutna nei te na GOP te mee pia aa, dinpui pan pui hi. Ahihang electoral board sung ah conservative sia se 3 sua se 1 bang om bek hi. Se 3 sua se 2 bang sia Liberal le Moderate pai zia pom ahikom, Democrat sang din pui hi. GOP te ii zawna mun dang khat sia Nipi ni sim biakinn apai te tungpan ahi hi. Ahihang Nipi sim biakinn pai sia Electoral board ii khen 5 sua khen 2 pha bek hi. GOP te ii lelna mun dang teng sia khangno sung, Latino sung hi lai hi. Ei Sahlone te ii nak, Latino sung ah point 44 bang taw GOP te na lel hi. 2008 kiteal lai point 36 taw lel aa, 2012 ciang lel sasiam hi.\nDemographics ci aa, minam tatuam te ii om dan, ki lai dante en leang GOP te akal suan zia a lai bua uh le haksa vaial tu ci thu ki mu thei vaial hi. Tu ni Republican te na taangthu en ki ii hi le, GOP president thupi mama pawl khat ii nasepna ngaisutna te a phaw kik tu hun mama zo hi. Tu ni GOP te ii ngaisutna le nidang hun GOP te ii ngaisunt dang tam mama kibang nawn ngawl hi.\nRonald Reagan na assault weapon ci aa, ngaal kisimna tu aki vawt thau theampo control tu khaam tu support hi. Background checks vawt tu Brady Bill ci aa, upadi khat vawt aa, Reagan hun lai Firearm Owners Protection Act vawt si hi. Tua FOP Act akipat ni pan kipan, assault weapon nei te na, tua ni ma register a vawt bua lai le, a thau uh register vawt khuan nga nawn ngawl hi. Illegal suak hi.\nTu ni GOP te na datsi zak tu bebek thupi sa aa, green energy ci in solar, wind, bio gas…etc khawng te langpan vilvel hi. Obama administration ii hybrid motor zak tu a tha piak bang selno in nui san zazan hi. Datsi sia hui zong niin sak mama hi. President Reagan sia gasoline tam ih zang lei le, hui niin sak hi, ci in datsi zakna ii phat ngawlna a son masa phit bel president hi.\nReagan hun 1986: Tax reform Act ki vawt hi. Tua Act bang ahi le, mihing hau te in tax atam zaw pia sak hi. Datsi manh tung ah tax khan si aa, investment pan sum meet vawtna pan tax khan si hi. Tu hunte son bang hi le, Reagan sia socialist nasia mama khat hi thong ngawl ziam?\nRichard Nixon sia Ronald Reagan ii a zaataak mama khat a syapa ki ci thei hi. Ama president sep hun, 1969 kum lai Tax Reform Act vawt hi. Tua Tax Reform Act bang ahi le, atam zaw ahi, mi nautaang te tung pan tax khiam aa, Obama ii uk bangma mihau te tung pan tax khan hi.\nTu ni GOP te na kiim le paam niin tu khawng thupi ngaisut ngawl hi. Global warming ci khawng ciamui in nei san zazan hi. Nixon hun lai Environmental Protection Agency ci in na form up ngei aa, tu hun GOP te taw kibang ngawl in kiim le paam thianthona thupi na sa mama hi.\nTu ni GOP le Tea party te na Obama ii infrastructure (lampi, meileang, tui, green energy, electric….etc) tung taang a sum zak kawk vilvel hi. Sum zakna nasia sa lei ahihang, ngaal vanh le ngaal sim tu ahina le, zakna khan tu bebek son hi. George Bush na Iraq a sim lai ni khat (one day) US $ billion 9 bang zangh hi. A tam zaw sia a Vice president Dick Cheney ii private company sung tum hi. GOP president lui aki zakta mama khat ahi Dwight Eisenhower hun sung infrastructure lam sang nasia mama in sum na zangh hi, ci in taangthu en kik leang ki mu thei hi.\nFour Star general khat hi aa, second world war lai D-Day ni ah Germany te sim in Europe a la kik pa, president Dwight Eisenhower na 1961 kum, ngam mi te tung akhaak bel a piak speech sung ah, USA ii ngaal lamsang sum zakna (military spending) sia nasia lei, tam lei tana ngam ii siipuazii ih kiam lawk tu lau huai mama hi, ci in son hi. (military spending was too big and threatened the health of the U.S. economy)\n1861 kum lai Abraham Lincoln na Congress tung ah tax taw kisai thu khat sung hi. American tual ngaal (civil war) ah zak tu ngam mi theampo tung pan income tax zakhen 3% tek khon leang, ci thu ahi hi. Tual ngaal sia American ngam mi theampo taw kisai ngaal hi aa, ngammi theampo in ngaal taw kisai bona, zakna theampo ih sik tek vadiam tu kisam hi ci in, Abraham Lincoln ii ngaisutna ah om hi. Income tax akipatna ahi hi.\nAbraham Lincoln sia mivom, mikaang vekpi kibang, sal om tuan ngawl, kikim siat ci ngaisutna apiang sak masa phit president hi. Tu ni GOP sung en leang mikang teng bekma thupi sak aa, numei ngangawn tawm vaial hi. GOP control House of Representative sung en leang, committee leader theampo mikang (white) hi siat aa, Asian, mivom, Latino khat zong om ngawl bek dom ngawl, numei khat zong om ngawl hi.\nGOP sung president thupi mama hiza bang na om ngei zo aa, a nasepna, a kal suanna te thupi mama zaatak huai mama hi kasap, tu ni GOP te na tua president thupi mama te ii, ngaisutna, khua muna, ngam mi te atu adei sakna te puavawk siat zo hi. Tu hun GOP te ii ngaisutna sung ah ngam mi te atu koibang seam tu, ngam koibang khang sak tu ci sia athupi bel in koi nawn ngawl aa, Democrat te nasepna koibang langpan vilvel tu susia tu ci sia le, a suk bel sia Obama mama koibang fight tu ci thu hi thong hi. Ngam khanto tu saang Obama sim tu thupi sa zaw hi.\nTu ni GOP te ii kal suan zia taw sia koi mama ngual suak zo nawn ngawl tu hi. Tu ni Republican party te sia a PU te hun lai Republican party ci thadaa, a PA te hun lai Republican party zong taw kibang nawn ngawl aa, party min zong athak vaw kik kul tu din mun ah om hi. 1850 kum lai a piang ngei “Know-Nothing Party” ci in min vaw leang ki si bel tu ka um hi. 1850 kum lai, Protestant mikang (white) niinteak bulomtang pawl khat te ii pat, kumpi ii immigration law theampo a langpan, group no khat hi. Tu hun GOP te sia tu sia level a theng hi.\nGOP sung pan Oxford saang tuak ahi, Louisiana governor Bobby Jindal bang khua a mu khakhat om saam hi. Ama na GOP nung nipi sung athu sonna khat ah, ih mawmawtna theampo ih tawlngah hun mama zo hi, ci in son hi. (Bobby Jindal, the Oxford-educated Louisiana governor, dipped a toe in the water last week when he said the GOP “must stop being the stupid party.” He added: “The Republican Party does not need to change our principles — but we might need to change just about everything else we do.”\nGOP te in amate sung pan mihing khat ii hawmthawkna a saang zo tu uh ziam? Jindal ii thu son sia news sung hong leet lei ngawl hi. Bangbangpo ahizong hong leet, hong leet ngawl ci sia sang thu man tatak sia bang ziam cisia thupi zaw hi. GOP te ngualzawna a nga kik nuam uh le, pu te pa te ii ngaisutna te pom kik in thu man thu tak tung ah hong din kik thei tu ki sam tu hi.\nDoppha: “The GOP has turned its back on Reagan and Lincoln” by Paul Brandus ka doppha hi.\nBy thawngno in Politic, USA on January 28, 2013 .\n← Dr. Cope Suan Pau taw thusonna\tေတာင္ကိုးရီယားႏွင့္ ျမန္မာ အနာဂတ္ပူးေပါင္းမည္ →


url: =Mom Lai Lungzuan – 9 :: ZOMI DAILY\nMom Lai Lungzuan – 9\nposted on 14 December 2015 at 9:00 am Lomkholna: Article, Awnzapau\nLangno in Manno tung ah a lungkim lohna, a khasiat lawhnate a tung aa bangin khuisa kawmkawm in, a tawpna ah a thu bek ahi lo, la na- ngawn tawh Manno a vaikhak nop a theihsak nop hangin, laikhak ning ci tuan nawn vet lo in a nuai aa bangin a naupa Tedim aa tan kua sin laitak, Khual Luan Pau (Luan Pau) Thu Hilhna lai a khak hi.\nKutkai, Shan State\nNimit: 5 – 12 – ‘67\nKa nau Luan Pau aw,\nCidam in lai hong khak ing. No inn a omte ihnu ihpa leh sanggam meltheih teng tawh na na dam lai buang na vuam? Tu kum vaimiim bawk bang zah tel nei ih hiam? Khaal an khawng a hoih tuak nam? Ko kiang lam ah lah innlam aa theih dia kilawm thu lamdang kong gen vat ding mel thei kei khong ing. Tu naii gamsung pai ngei kong in, ka Batalian uah om leltak ung.\nLuan Pau aw a nuai aa kong thu gen dingte pen, kei khialhna pan ka phawk kikte leh ka galkap tum sung aa ka vahna ka ciahna pan, ka theih ka muh – ka kikholhpih a Kawl a Zote tung pan ka ngah khak thute vive hi in, papi vaii tawh kisaite inn lam aa ihnu ihpa ih mel theihte kiang ah a hoih theithei di’n na gen inla, sang naupang tawh kisai kong gente na lawm na gualte zong na theisak in. Ka galkap tum man in sum leh paai niikteen puansilh mi neih zah mi lam zah nei zo het kei nang in, inn ah om leng tu aa kong gen dingte kiphawk kha man hetlo ding ahih ciang, tua mahmah zong a manpha peen ding bang khat in ngaihsun ing.\nKhatna Ah Ih Nuntak Dan:-\nMi dangte nuntak dan ka et ciang in ei Khamtung aa nuntak dan tawh kikhai lua hi. Zanglei aa lokhote’n bawng tawh kho in, tua a khawhna-ah buhtang khamval lua kisa in taangpi taangta hong vaak zo lai hi napi’n, ei Khamtung ah kum khat bit zong kikhom lo in, kum sial in an taw in ih tai nainai hi.\nAn ih tawk leuleu teh a bawngleng a mawtaw cih khat tawh hi lo lai in ih lu in pua hi hang. Tua haksat nate ka ngaihsut ciang in ih gam ih lei; tuan aa ihpu ihpa teenna ci cinten dah hoh in, nungsang ciang aa ei tu ei ta khang ciang a, a nuntakna lampi ding ngaihsun in, gam hoihna an pianna ding leh kikawm kizopna a olna ding mun peuhpeuh ah, teng lel leng hoihsa ing.\nTu’n ngaihsun leng, tu laitak kei bang inn mun logam ih neih tei hang in zi leh ta tek tawh ih om hunteh ih unau in hawm in, tua teh ih tu ih tate zong tua bang mah in na hawm sawn lailai leh, ei khang ah ih khawhna mun ding a awng mahmah zong in, ih tu ih tate khang ciang an a pian loh ding ban ah, a khawhna ding takpi zong mun awng om nawn lo ding hi. Tua ahih teh ih tu ih tate aa’ ding ih deihsak leh, sanggam khat leh khat, zawlta lawmta kiphawh lohna, ki-it kingaih loh man ci lo in, nun takna nuam zaw’n teh ih cihna mun ah teeng in, tua tak ciang cidam in kihawhhawh zel peuh leng, ki-it kingaihna zong khangto zaw semsem zawsop ding ka cihteh, tu aa Tuisiang khawng Khampat khawng aa, a taitai te pil ka sakna hong thei sak nuam ing.\nTua bek tham loh in ih khamtung khuate ah hauh sawm hauh za a ih hau nuam ta zongin ei khua sungah sum tang ih neih khempeuh kigawm leh tul sawm khat zong pha zo lo ding hi. Khuapi sungah sum zong paai zong sum leng sum zuak in om leng a khuapi gol zah liat zah tawh kizui in sum a tam pah ding hi a, sum zon siam leng, a naak (source) hoih mahmah a ngak ding ih hihi.\nKhanglui te’n zong:-\n(a) Sinlai hual bang a khatsa tong kuppih sa, theihloh Kawltui nen ah\nsing, dang tang aw e.\n(b) Hing khen lunggulh zo leitaang bang dam peuh leng, phung suan\nsang zawi bang kikai, nawn ta ning e.\nna ci buang hi ven.\nNihna ah Ih Ngeina:-\nIh Khanglui ngeinate pen hoih mahmah napi’n, a tung aa ka gensa bang mah in ih zawn ih ngau tawh kituaklo mun zong om ka sa hi. Ei ton bang nang thei kei ni cin, kum tulkhat zakua sawmnga leh thum (1953) kum hi aa, tua tung tang bang ei inn pan bekbek aa beikhia a zu a sa tu hun sum in tuat leng, tulnih tulthum peuhmah bei naak hamtang ding ka cih teh, tua bang aa ih zat sa’ng in en’ ih kham val leh zong ih u ih nau hop bawl ahih kei leh kep bawl leng kimeet zaw in ka um hi.\nA “Tongte” bek hilo in a beh leh phung in sa a gawh tawh zu guan’ tawh, “sa gual gawh ni” bang tak tak voktal tuukli pha ngentang ding luang sawm bang go uh aa, tua teng pen ni sagih sung aa, a beicip pah hi lel mawk ka cih ciang in,ih khanglui ngeina kideemna hi kei leh buang pawh, paammaih mahmah sa’ng. Tua ban ah ih sialgawh bek zong ngaihsun leng, en’ nop ih sak ni aa nuntakna nei ganhing khat ih bawlsiat gawp ka ngaihsut teh, mihing ding in ngaihsun tase kei leng zong, etngam huai peuhmah lo aa, cizaathuai mah mah hi.\nTua bang mah in a dang ihpu ihpa ngeina,”hihneih” “gal aih”ih cih ni khat thu a voktal golpipi luang tampipi go a beisak mang pah cih ka ngaihsut teh, ko galkap an bang in sa tawmtawm leh anteh nengneng tawh huankhawmin meh in bawl leng inn lam ah lim kisa mahmah lai ding ci leng, ni tampi kikhom ding ahih ciang in ih zawn’ tawh kituak lo mahmah hi.\nA hi zong in tu aa kong thu genteng bang teekhteekh in ih pate kiang ah gen leng hong beeng hongvel hong vua nuam phial ding hi. Hi mah hi; hih ih ton ih gal-aih sa-aihte peen, ei khangnote muhna pan a thupi luat khol kei hang in, nidang in gal-ai sa-ai zote leh a tong zote zu nunna sa nunna lak ah na taltang mahmah uh aa, tua bang ahih zo lote’n zu kangg khat (zu kangg khat = Zubel dim in tui kileih hi aa, a tui a kimuh nawn loh dong/ a tui a kivun nawn loh dong a cihna hi.) zong na ne kha lo in, a-u anau khat peuh in neekngaih in a teepsak leh cih loh buang ama neek khak ding zong om thei vatvat lo in mite nawl khat ah muk hul kam hul in tu khilkhial geuh bek uhhi. (Nau zaw taangban pet a cih tua pan hong piang hi.)\nGal-ai sa-ai a tong zote buang ahih leh ama zaa tawh kituak in zu lim tata amau zu neek ding tamlua kisa’n neek zawh loh bang in om thei hi. A sih uh zong ciang in lasak theih ding mah hong tam tuam sawnsawn lai hi. Hoih hi; ahih hangin, tu hun tua bang ih bawl hang “hau si!” hong ki ci nuam diai leh “hai si!” hong kicih hun ding ahih teh, tua bang ngeinate ih lungsim ahih kei leh lai in keem in, a hi zong in ih tak in haksa pipi in hambawl nawn dah hoh in, tua bang hunte beisak leng…\nNgeina phiat tuak ka cihteh ih ton ih gal-aih sa-aihte hi aa, ahi zong tuate mahmah zong ih zawn’ luat man aa haksa pipi’n bawl ding ih zawn ih ngau tawh kituak kei ka cih man bek hi a, a thu in hoih a sa lo ka hi het kei hi. A puah phathuaite leuleu ih la, ih khuang, ih zaam te leh ih puansilh ih nikkteen te aa kipan hi aa, theih ding, kep ding, phuahphat mahmah ding kisam hi. Ko omna khang lam khawng ah “Minam Ni” khat peuhpeuh teh, minam dangte’n amau minam puan vive silh aa, ei mite’n puan-aak a nei lo hi tuanlo napi hang, ih vaihawm lah man sii leh, ih Zo ulian masate puanzaa taam liangvat diapduap peuh aa, a na kikhop ziak in ih tual puan-aak leh ih Zo numeite niik leh puante hong kilanghkhia nai lo hi. (khang lam > Kawlgam Kawl zang a cihna hi, Kawlpi khangsiah teng a cihna hi.)\nA lungdam huai khat ah kum tulkhat zakua sawmguk leh guk (1966) kum nung kum sung mahin, Zangkong sang naupangte’n tualpuan leh numei niiktual gansak uh aa, tu’n numei puan-aak ding zong kigansakta ci’n zaa ing. Khamtung pan a hong pai Zozum uliante leh Kawlgam bup pan hong pai taang mi ( kusale) khempeuhte mai ah tua ih Zo niik ih Zo puante silh lianluan tek kawm sa in Zomi nam ngeina laamna tawh a sawm nih vei na Union Day ( 20th Union Day ) – 12 February, 1967 ni in Zangkong Kyaikkasan Ground ah kinei masa hi. Tua ahih manin tua ni tua kha tua kum a kipan Zo minamte pasal puan leh numei nik picing tak in a nei a zang ih suak ta hi.\nLuan Pau aw, ih puansilh ih niikteen ih kizeepnate na thusim lo ke’n! En’ ih thusim kei leh kuan hong thusimsak lai zang ding hiam..? Ih Zo Laam ih Zo Late zong thupi mahmah hi. Mihing khat a lungdam ahih kei leh a heh a dah leh, a lungdamna a hi zong a dahna a hi zong, a kilat akitheih khiatna ding in bang khat teitei aa, a kihil kul hi. Tua ih laam ih lasakte pen ih lungdam theih man a hih kei leh ih heh ih dah theih man aa, a nei hi hang. Laamna lah neilo la sakna lah nei lo in mawk om leng, dahna mel nuamna mel theilo nun takna nei na pi’n phawk theihna ngaihsut theihna lungsim neilo ganhing bang ih suak ding hi.\nTua hi aa, hih ih laam ih la sakte in ngaihsutna lungsim nei mihing ih hih lamtak hong kilangh sak in, ih puansilh ih niikteen ih kampaute tawh akigawm khawm teh minam khat ih hih lam hong kilangh thei pan suak ahih ciang in, ih Zo ngeina gualnopnate nawtsiat ding hi khin lo hi.\nZiiphian (RC) ahih kei leh Tapidaw (Baptist) kim khatte in, a inn uah la kisa in khuang kibeng leh cih tha dah, a phawk nai lo pha diakdiakte bang Zo la dawng khat bang sa kha thah leh Pasian tung aa khelhna mawhna sa kha uhhi. Tua bang mah in Khuado nunnop bawl khawng ciang “mualsuak mei dete” ahih kei leh “tangsuak” te lakah va kihel kha leh ih biak Pasian in a tawlsan suk pah ding a ngaihsun kha tampi om aa, tuate pen sau gen kei leeng; gamdang pan aa hong pai a biakna naseemte (sang mangte) in Zomite ih pil baih ding deihsakna tawh ih ngeinate ih zuih ngawh nawn loh ding hong thu hilh in hong makaihnate ih telsiang nai loh man na hi gige hi. (Tawlsan – A tawl a meek cihna hi)\nTua ahih teh na lawm na gual a thei khialkhate na hilh in. Biakna tawh zom ngeii leng, ih khanglui biakna pen hoih peuhmah lo, maan peuhmah lo hi; cih tu tadih in ci nuam keng…. A hiang “Khanglui” ngeina ih cih mah bang in tuhun pai daan tawh kituak nawn mahmah lo in hong khanglui vai law takpi aa, ih khaw muh nang’, ih thu theih nang’ mun tampi hong khaktan in, ih muhna hong toisak tuam mahmah hi. Tua ahihteh ih pate khawng “Biakna” kheel ding a kulna dante a tel theihtheih nang in na paupih zelzel tan. A kheel nop kei hamtang uh leh zong, zatui zahaa tawh kibawlna kidamsaknate beek a up theihtheih nang’ na gen pihpih in.\nA Thumna Ah Pilna:-\nPilna pen ih khawsung khawng ah kisam ih sak le zong, khasum sanna peuh leh ih lawm ih gual Kawlpau Mangpau aa hong pau teh ih thangpaih bawl man peuh hi lel in, pilna saang ih neih kei hang ei khawsung taktak ah zong nuam mawh het lo hi. A hiang’ khang lam tung leng pilna kinak sap lua kisa ih upmawh loh thau tawi thei peuhpeuhte omna galkap sung khawng na-ngawn ah, lai a kisapna dan kilim theih pha diak hi.\nGalkap vaii ih theih maa in gal bekbek mah a kap gai pah ding ih sak leh tua bang na hi deksuai lo aa, laitan neite aa’ ding galsim lohna a dang a tuamdang nasep tampi tak om lai hi. Tungsiah za khanna ding leh a bu a mang suah theih nangin tan 10 ciang mah on kul hi. Koi mun koi munah ih sem zong in bangmah lai theihna nei kei leng, galkap nautang tektek ih hih hang in, ih lawmte’n bawng bang lawi bang aa hong bawl nuam sawn pah hi aa, khuapi sung vak leng lah, ih vahna ih ciahna khempeuh ah lai vive tawh hong kisai pian pahpah hi.\nInnlam aa ih pate khawng in: “Tu hun lai thei tam in, lai ih simsim hang akimanna om nawn kei” acih za mun ing. “Lai thei tam hi;” a cih pen maan hi. Tua ahih leh lai thei tam tua zahta lak ah, en’ lai va thei kei lailai leng, ih lawm te’n hongsim mawh in ganhing bangmah in hong ngaihsun in hong enneu mahmah lo ding hiam!…..? tuate na ciamteh pha mahmah ta’n.\nEi Zo numeite hamsiatna leuleu nu’ leh pa’ a tam zaw in:- “Numei lai sinsak kul kei – ei lawhtak to hi kei,” ci’n thu kin bawllo uhhi. A sum a paai nei zote aa’ ding in tua bang a, angsung pilluat ding hi lo hi. A sum a paai hong pia zo tase kei leh zong, a pilna a siamna tawh hong huh zawhna mun zong om ding hi. Na tanu pil leh liat ziakin a nu a pa va-angh hong pia ding hi. Tua ban ah amah a pil a siam man in ih Zo numeite’ minam dangte’n hong simmawh sak ngam lo pah ding hi. Sum leh paai sa’ngin minam liatna pen ei Zomi taangpi taangta aa’ ding in thupi zaw lai hi lo a hiam…? Tua bek tham loh in nu pil pa pilte in a tate uh hong pattah siam pah ding uh a, tua aa kipan a gei a pam a kitheihpite khempeuh in etteh in hong nei in mi tampi hong zelh pah ding uhhi.\nTua ahihteh khat leh khat na kigal bawl phial uh a na kilemlo phial uh ahi zong in, na mipih nop tuamna phat tuamna ding ahih leh na minam aa’ ding khual in, na vahna na ciahna peuh ah a kuamah peuh na huh theihna zahin huh inla, haazaatna lungsim nei ke’n.\nA Tawpna Ah;\nNang a’ding aa thupi penpen, pilna zon laitak aa kidop ding kong gen nuam lai hi. Tu’n nang kum (16) pha ta aa, tu laitak pen nang aa’ in a lau-huai bektak laitak hi; ih ci ding hi. Tangval kipat hunsung pen lungsim kidop mahmah hun ding, Laisiangtho pau leng “ze-etna” tampi thuak laitak ahihi. Gamtat hoih ding leh hoih lo ding, tua hun mahteh hong kithei khia ta hi. A tom in genleng tua hun laitak in, ngaknu leh ih kikholhpih ih lawm ih gual kidop ding kisam penpen hi.\nNgaknu tawh kisai lamsang pan a dang gen ta kei leng, kei tuahsa teng mah gen leng kicing gawp inteh. Na theihsa mah bang di’n Manglai tan guk ka on leh ka tangval kipat hong kituak mawk aa, ih pate’n hong hanthot loh sii leh, kei mahmah zong lailam uk zo nawnlo in, Manno ka vangngaih hun laitak ahih sawnsawn tawh, ka lawm ka gual sangkah nawn lote’n lah sangkah tawp ding lam vive hong hanthot bungleh uhteh, keima thu het mah a, a tawp ka hihi.\nMai lam thu ding themcik zong ngaihsun khol meel lo a, ka lungsim sung ah Manno bekmah vomvom kha in sangkah zop sang’ in ih khua ah om in lokho zaw mai leng ci in ka sangkah ka tawp hi. Manno bang tawh kum nga kum guk sung bang kingai hi napi ung, Pasian in hong gawm kei peuh leh kiteen theih tuan omlo veve ahih ciangin, ngaknu lam peuhmah na lungkham ngaihsut masa nai ke’n. A hun hong tun teh zi nei ta nei ding aa Pasian hong siam hong deihsak na hih nak leh, nang lungkham kullo in hong pai na lel ding hi. Ka laisim gualzo toto peuh leng, kei aa’ ding in zi ding ta ding lung hihmawhna om kei…cih lamin na ciamteh zaw in.\nTu laitak bang khangmom lai mahmah na hih ciang in nungak khat tawh kingai phot lecin, nang aa’ ding phat tuamna hong pia lo taktak ding hi. Khangno lai pen lungsim khensatna leh tupna kician mahmah khat ih neih masak kei leh, kim leh paam bawl in kipuk baih mahmah hi. A diakdiakin ngaknu lamsang na lungzuan lawhloh theihtheih na’ng in, nang leh nang na ki-uk pha mahmah in. Tua banah kham theih guih theih a ne a zang thei na lawm na gual a om leh zong na peel siam hamtang in.\nKong it mahmah leh kong deihsak mahmah ka nau Luan Pau aw, “MOM LAI LUNGZUAN” ken a na sin khin hi’ng in, ih lenlai ih vahvah lai in zu lak sa lak ngaknu lak ah ih lawm ih gualte tawh va tualbial gawp leng a nop mahmah tei hang in, ih kidop kei leh a tawpkhakna ah ih kongbiang ih bangkua ih nu ih pa kiang ah ih suan ih hil ding peuhmah zang khat zong hong om lo in, eimau siatna lam vive ding hong mainawt pih hi. Kei khelhna pan a hoih ding thei in na kikeem mahmah in la, na lai kumsial aa na on’ zawh tawntung na ding bek hi lo in, gual tungtuang a na on zawh ngiatna dingin, na lai na hahkat mahmah ta’n…..\nHih zah tawh tawp bawl phot ning.\nNa dam un.\nNa U, Langno.\n<<<< Beita >>>>\nPrevious: Zomite kipumkhat nading Kal masate\nNext: Pakistan ah Bomb puaktam, mi 10 si, 30 liam\nMalaysia MRT meilengthak nikhatsung atuang mi 142313 pha, 50% Discount kipia


url: =March 14, 2020 | Khentatna Lianpi ~ MUC\nMarch 14, 2020 | Khentatna Lianpi\nAdmin 1:03:00 AM Articles, MISSION NEWS\nKhentatna lianpi na neih nadingin bang na sem ding hiam?\nPaula Cristina Ghibut in khensatna lianpi khat nei hi. Kum 14 bek pha pan a, Tan 8 a zo ding hi ta hi. Tan 10 a kah nading mun a tel kul ta hi. Paula in sangsia sem ding mungtup nei hi. A teenna khua gei khatah sangsia sin dingin va kah thei hi. Ahi zongin Adventist sangkah dingin khentat hi.\nPaula in Lai Siangtho sim-in thungen hi. Ellen G. White laibute zong sim-in a innkuanpihte kiangah zong pulaak kik zel hi. A laisimna tungtawnin kumpi sangte ah sangkah Adventist thu-um khangnote in mite adingin khuavak hi ding cihte thei khia hi. Ellen G. White in hih bangin hong hilh hi: “ Khrih nungzui mite in leitung mite bangin nungta lo-in leitung mite tawh kilamdang ding uh hi. Ahi zongin amaute in leitung mite kiang panin tuam om tuan lo ding uh hi, Counsels to Parents, Teachers and Students., 323. Kum zalom 13 hunlai-a Waldensiante in amau upna in a kim a paam uh huzaap hi.\nPaula in kumpi sang khatah sangkah a, tua mun panin thuman khuavak tangsak thei dingin lametna nei hi. Kumpi sang a kah dingte in laiphi masa phot uh hi. Topa aw nong phal leh ka lai hong ongsak in, ci-in thungen hi. A laiphi-na uh panin Paula in a 7na ngah hi. Ahi zongin a lungnuam thei lo hi. Adventist sang panin kumpi sangah a kah ding hamsa sa hi. Bang hang hiam cihleh kumpi sangah Pasian minphatna lasa lo, thungen lo, Jesuh thute kigen lo ding cih thei khol hi.\nSanghon ding kaal nih bang kisam lai-a, zan khat a mang sungah kumpi sang ah sangkah mangman hi. Sangsia-te in gilo, kiphasak uh hi. Siatna khempeuh Paula tungah mawhsiat uh hi. Sangtuah ciangin awging khat in “ tai meng meng in, hong pai kik nawn kei in,” cih aw khat za hi. A nung-et hangin kuamah mu lo hi. A zingsang ciangin Paula in a ihmutna pan khanglo hi.\nA mangmat ngaihsun sun hi. Tua a mangmat pen Pasian kiang pan hiam, cih pen theihcianna nei lo hi. Bang hang hiam cihleh Satan in mang guan thei hi. “ Topa aw, ka mangmat pen nangma kiang pan hong pai ahihleh lampi dang khat tawh hong kitheisak kik in,” ci-in thungen hi.\nPaula in a nu le pate dong hi. A nute’n nangma khentatna bang bang hi, ci uh hi. Anngawl-in thungen hi. Lai Siangtho leh Ellen G. White laibu zong sim hi. Hihte tungtawnin a lungsim ah Adventist sangah sangkah ding ngaihsutna hong nei hi.\nKumpi sangsia-te in sangnaupangte Pasian thu tawh pantah lo uh hi. Adventist sangsia-te in Pasian koih hi-in naupang, khangnote Pasian thu tawh pantah uh hi. Counsels to Parents and Teachers, 176.\nKumpi sangah kah-in sangsia ding ngimna nei a, ahi zongin Adventist sangah sangkah ding pen hoih zaw hi, cih ngaihsun hi. Ellen G. White, Child Guidance sungah “Naupangte mailam pilsin nadingin kumpi sangte in mun muanhuai hi nawn lo hi. Tawntung nuntakna thu tawh kipantahna pilsinna mun sangin muanhuai zaw om lo hi,’ 304.\nPaula in Adventist sangah sangkah hi. A sangkahna panin Jesuh ading a nuntakna kipia hi. Kum 16 a cin ciangin kituiphum hi. Tu-in kum 18 cingkhin hi. A sawt lo-in Tan 10 zo ding hi ta hi.\nGuihtheih khamtheih tawh kipelh hi. Ni khat khit ni khat Topa tawh kinai zaw semsem a, a nuntakna khempeuh Topa kisam ahihna tel semsem hi. Tuma kum 3 lai-in Sabbath sumpi in Romania a om pawlpite huhna kipia hi.\nEi conference in MUC kisapna dung zui-in kizeek ding hi.


url: =LESSON 13 June 19-25 THUCIAM THAK NUNNA ~ MUC\nLESSON 13 June 19-25 THUCIAM THAK NUNNA\nAdmin 11:04:00 PM 3Q2020, Articles, Sabbath School Lesson\nTukaal sung sim ding: 1 John 1:4; John 5:24; Rom. 3:24, 25; 2Kor. 5:21; 1 John 4:16; Mang. 2:11; 20:6, 14; 21:8.\nKAMNGAH: “Gutate pen a gu ding, a that ding, leh a siasak ding bekin hong pai hi. Kei ka hih leh tuute a nungta maimai bek hiloin nuntakna cingtaak a neihtheihna dingun a hong pai ka hi hi” (John 10:10).\nTu quarter sung thusin in thuciam thu vive hi. Thuciam a bulpi pen pulaak ding hi lehang, Pasian in mihingte a hong hotkhiatzia hi. A tawpkhakna thuciam a tangtun hun in hih leitung a thakin kipiangsak kik ding a, tua sungah tawntung nuntakna tawh nuntakna hi. Ahi zongin tu-in zong thuciam tawh kipawl tua thupha sungah a nungta thei ihi hi. Topa in tulaitak i nunna in a cingtaak nunna ahi dingin hong deih hi. Amah in tulaitak i nuntakna in a hoih peh hi dingin hong deih hi. Thuciam thupha i cih in tu-in hoihtakin gamta-in mailamah i ngah ding thupha bek hi lo-in, tu-in zong tawntung nunna upna tawh i ciam kha thei hi.\nTukaal sung i thusin in Pasian hehpihna tungtawnin a hong tung kamciamte i mu hi. Amah in i lungtang kongkhak hong kiu tawntung a, Amah hong lut dingin na lungsim kongkhak na hon hi. Tua ciangin Ama kamciamte tawh a kidim ihi hi. Tua nopsakna in a bei ngei lo nuamna hi ding hi.\nTukaal thusim a huamin etna: Banghangin lungdam ding ka hiam? Bang siksanin kamciamte tawh nungta ding ka hiam? Mawhna vangik panin a hong suakta sak thuciam in bang thuciam hi ding hiam? Lungtang thak tawh nungta cih in bang hi ding hiam?\n“Hih thute ka hong gelhna a hang in a cingtaak lungdamna na ngah nading ahi hi” (1John 1:4). John pulaak thu ngaihsun in. Thuciam sungah a nungta mi hamphatna lianpi, lungdamna a hong kiciamna thu a hong hilh hi. Khristian khat ihihna zui-in tawmvei sung nopna (feeling) bek tawh kalsuan lo-in upna tawh kalsuan ding ihi hi. Upna in tawmvei sung nopna hi lo hi. Ahi zongin mihing in nuam thei, dah thei, lungsim puak khat tawh a nungta mite ihi hi. Hih bang thute pen mihing in a nial zawh ding hi lo hi. Ahi zongin nopna, dahna, lungsim puakzia khempeuh telsiam kisam hi. I nuamna, i dahna, i lungsim pen i ukzawh ding kisam hi. A kisapna zui-in a nuam thei, a dah thei ding kisam hi. Ahi zongin nuamna, dahna, na lungsim nial lecin mihing hihna a nial na hi ding hi. I gennop a thupi pen in a cingtaak nuamna tawh a nungta ding ihi hi. Nuamtheihna, dahtheihna nial hi lehang a cingtaak nuamna tawh i nungta thei kei ding hi.\n1Jn. 1:4 sim in. John in Khristian masate lungdamna a kicing dingin bang lametna nei hi ding hiam? Bang hangin tua in a cingtaak nuamna guan ding hiam?\nJohn in Nungzui sawm leh nih lakah nungzui khat hi; Khrih in kum thum leh a lang a nasep a pat a kipan Ama nungzui khat hi. Singlamteh tungah Khrih sihna, Gethsemane ah a gimna, mel kikhelna Mual tungah Jesuh vangliatna mukha hi. Tua hi-in a mit in Jesuh mu ahih manin a cingtaak lungdamna thu a gen dingin kilawm nungzui khat hi.\nAhi zongin John in a pulaak thute sungah amah leh amah kiliatsakna nei lo hi. A nungzui thu-um mite adingin Jesuh in a sep na khempeuhte hangin tu-in thu-um mite in khat le khat kizopna banah Pasian tawh kizopna a nei thei ihi hi. Jesuh Amah mah in tua kizopna lampi a hong honsak hi. Tua bangin Amah tawh kizopna hangin a gah in lungdamna hi. John in thu-um mite tungah a laikhak in Jesuh tawh kikhawlin, Amah tawh anne tuidawn khawmin, vantung Pa tawh nuamna kidim kizopna nei thei ihihna hong hilh hi. Pa Pasian in leitung mite a hong itna manin, Amah mah in Tapa tungtawnin a hong kipia hi.\nJohn in ama tuak thute pulaak hi. Jesuh tawh mimal na kizopna in koi bang hiam? Koi bangin John bangin Topa sungah lungdam zaw semsem ding i hiam?\nKisuanna Om Nawn Lo\n“Ahi zongin tu-in ahih leh Khrih Jesuh tawh kipawlin a nungta mite pen mawhna thukhenna tawh kipelh hi” (Rom. 8:1).\nNungak khat in thahna thuak hi. Amah a that kithei zo lo hi. Palikte in a theihkhiat nadingun nungak nu kivui-na a hanah kuama theih loh dingin microphone khat koihsim uh hi. A kivui khit kha tampi paikhit nitak khat tangval khat hih nungak kivui-na ah hong pai hi. Khitui luangin khukdinin mawhmai-na deihin vakap hi. Palikte in hih tangvalpa kolbulh uh hi. Bang in hih tangvalpa han pai dingin sawl hi ding hiam? A mawhna kiphawk ahih manin tua in hanah a pai dingin hong tawsawn hi. Eite in hih tangvalpa bangin mi that ihi kei kha ding hi. Ahi zongin mawhna, kisuanna tawh kidim hi lo i hiam? Siatna i bawl pha kei zongin, na hoih sem dingin thei napi, i sem zo kei hi.\nJesuh leh thuciam thak sisan hangin i lungdam hi. Eite in kisuanna ukna nuai-ah a nungta ihi nawn kei hi. Rom. 8:1 in a gen bangin eite tungah mawhsakna a om nawn kei hi. Amah in Thukhenpa hi-in mawh hi, ci-in thukhen lo hi; kisuan nading bangmah a om nawn kei hi. Hih thu i zel nadingin koi bangin Rom. 8: 1 in hong theitelsak hiam? John 5:24; Rom. 3:24, 25; 2Kor. 5:21.\nThuciam sungah Topa tawh a nungta mite tungah kipia kamciam lian mahmah khat in eite in mawhna vangik pua-in kisuanna sungah a nungta hi nawn kei hi, cih kamciam hi. Bang hang hiam cihleh, Amah theitelin upna, kisikna leh thuman lampi i telleh, thuciam sisan in Pasian tawh kizopna a hong neisak hi. Tua bang mi puak mawhna vangik a kisuankhia hi. Satan in na mawhna, na siatna pulaakin Pasian in hong sang zo lo ding hi, ci-in i bil ah a hong huau-sim hi. Sehnel gamah Satan zia-etna a thuak Jesuh mah bangin, eite in zong Satan zia-etna i tuah ciangin Lai Siangtho siksanin ama hong zia-etna i do ding hi. Satan hong zia-etna i do nading galvan hoih mahmah khat in Romans 8:1 hi. Tua bangin i pulaak ciangin mawh nei lo mi ihi, ci-in a pulaak ihi kei hi. Ahi zongin i pulaak nop in Topa tawh a kizom mi in thuciam sungah nungta ihih manin, mawhsakna nuai-ah a nungta ihi nawn kei hi, cih a pulaak ihi zaw hi. Jesuh in eite adingin mawhna thaman a hong thuak khin a, tu-in Pa mai-ah ama sisan siksanin, i mawhna munah Ama dikna va pulaakin eite ading mawhthuumna nei hi.\nBangbang mawhna tawh a kidim mi khat na hih hangin Topa tung pan mawhmai ngahna in na nuntakna-ah bang kilamdanna a om hiam? Koi bangin na tungah a hong mawh mi khat tawh na kizopna in Topa tung pan mawhmai na ngahna a hong theitelsak hiam? Koi bangin mi tawh na kizopna a hong huzaap hiam?\nThuciam Thak Leh Lungsim Thak\n“Na upna hangun note lungsim sungah Khrih hong tengin, itna thu-ah zung thuk khakin bulkip na neihna dingun thu ka ngen hi. Tua hi leh note in Pasian mi ahi midangte khempeuh tawh Khrih hong itna bangzah takin sau-in zai a, bangzah takin thukin sang ahi hiam, cih na theikhawm ding uh hi. Khrih hong itna a kicing takin theihkhit zawhloh ding ahi ta zongin note in thei-in, Pasian thu a cingin na theihna dingun thu ka hong ngetsak hi” (Eph. 3: 17- 19).\nTu quarter thusinna a masa lamah thuciam thak in Topa in i lungtang tungah thukham a hong gelhna hi, ci-in kipulaak hi (Jer. 31: 31- 33). I lungtang tungah thukham a om hi bek lo-in Khrih zong a hong teen ciangin, tua in mannei hi. Bang hang hiam cihleh Khrih leh Ama thukham in kinai takin kizopna nei uh hi. Tua hi-in i sungah Khrih thukham a om ciangin Khrih zong a hong teeng hi-in, thuciam thak hamphatna hangin lungtang thak i ngah hi. Bang hangin lungtang thak kisam hiam? Lungtang thak tawh a nungta mi sung panin bang kikhelna kimu thei ding hiam?\nEph. 3: 17 – 19 sim kik in. Paul in itna lamsang mahmah a, itna mah tawh nungta hi. Paul in a kip tawntung itna siksanin nunna kip, lungkipna tawh nuntakna pulaak hi. I upna in Pasian leh mite itna tungah a kinga ahih keileh a mawkna hi (Matt. 22:37–39, 1 Kor. 13). Hih itna in awngthawl sung pan hong piang khia ahi kei hi. Itna in Pasian kiang pan hong pai hi; Amah in mihingte hong it ahih manin itna nei thei ihi hi. Jesuh nunna in vantung itna hong hilh hi. Tua itna in i nunzia, i lungsim hong khel hi. Tua ciangin eite in mi thak hi-in, ngaihsutna, ngimna khempeuh hong kikhel hi. Pasian in eite hong it a, tua itna in i nunna a hong khel hi. Tua itna mah in midangte zong a hong itsak hi. Paul in eite sungah Pasian deihna kicing hi, ci-in a pulaak ciangin, Pasian it a, midangte zong a it theih hi, cih pulaak hi.\n1John 4:16 sim in. Koi bangin Paul laigelh Eph.3:17–19 tawh kizopna nei hiam?\n1John 4:16; Eph.3:17–19 na sim ciangin tua kamciamte a tangtun nadingin bang masuan na neihlam hong hilh hiam? Na kikhel ding a om hiam? Na sungah Pasian deihna a kicin nadingin a khaktan a om hiam? Eph. 3:19) Na kikhel ding a kisam thute gualsuk in. Na lawmte na kuppih nopleh pulaak inla, na kikhel huaite kikhel in. Kikhel nadingin koi bangin khat le khat kihuh thei ding i hiam?\nThuciam Thak Leh Tawntung Nunna\n“Tua ciangin Jesuh in, “Keimah in a sisa mite thosakin a hingsak theipa ka hi hi. Kei hong um mi peuhmah a sih hangin nungta ding hi. A nungta-a kei hong um mite si ngei nawnlo ding hi. Hih thu na um hiam?” a ci hi (John 11:25, 26). Tawntung nunna in thunih pulaak hi. Ei thu-um mite in nuntakpih a bucing nuntakna tawh nungta uh a (Jn. 10:10), tuhun ading kamciamte tawh a nungta ihi hi. A thunihna-ah a si thei nawn lo nunna tawh a nungta ding ihi hi; thawhkikna kamciam a hong tangtung ding hi (John 5:28, 29; 6:39). Tua kamciam in hong pai ding hun sungah tangtung ding ahih manin ei Khristiante lametna khempeuh in manpha hi.\nJn. 10:10; Mang. 2:11; 20:6, 14; 21:8 kantel in. Jesuh in bang thu gen hiam? Koi ah tawntung nunna kimu hiam? Koi bangin Amah a um mite tungah Jesuh pulaak, amaute in si zongin a si nawn kei ding uh hi, cih thu na tel thei hiam?\nMihing a si lo ding kuamah om lo hi. Ahi zongin Jesuh in leitung sihna pen ihmu hi, ci hi; tawmvei sung ihmutna hi. Amah a um mite in sihna pan hong thokik ding uh hi. Jesuh hong pai kik ciangin a si mite in a si nawn lo dingin hong tho kik ding uh hi. Khrih nungzui a nungtalai mite in mitphiat sungin sihtheihna panin sih theih nawn lohna-ah kikhel ding uh hi.\nAma sungah a si mite hi taleh a nungtalai mite in a thokik pumpi-ah kikhel ding hi. Pasian mite in sihnawn lohna nunna pen tua hun ciangin ngah ding uh hi. Hankhuk in a tawpna hi lo hi, cih thu in bangzahin lungdamhuai hiam? A tawpna-ah tawntung ading nunna tawh a nungta ding ihi hi.\n“Eite in Khrih tawh i kipawl theih nadingin Amah in eite tawh si-khat sa-khat a hong suak hi. Tua bangin Amah tawh kipawlna panin Khrih vangliatna tawh hi banah upna tawh Ama nunna in eima nunna hong suakin, hankhuk sung panin a tho kik ding ihi hi. Khrih zia le tong tawh a nungta mi sungah Khrih nungta-in tawntung nunna a ngah mi ahi hi. Kha Siangtho tawh Khrih in i sungah a hong nungta hi. Kha Siangtho in upna tawh i sungah hong nungta-in, tua ciangin tawntung nunna tawh nuntakna a kipan hi.” Ellen G. White, The Desire of Ages, p. 388.\nKoi bangin tu-in tawntung nunna ngahna hangin hamphatna i ngah hiam? Koi bangin a dah a kap mite tungah lametna leh kamciamte na pulaak ding hiam?\nThuciam Thak Leh Mission\n“Tua ahih ciangin note pai un la, midang khempeuh, keima nungzui mi suaksakin, Pa min, Tapa min, leh Kha Siangtho min tawh tui sungah na phum un.Tua ciangin note tungah ka hong gen thute khempeuh a zuihna dingun na hilh un. Hun bei dongin note a hong ompih tawntung ding ka hihna thu phawk ta un,” a ci hi” (Matt. 28:19, 20).\nSouth African laigelh Laurens Van Der Post in “ man nei lo nuntakna in vangik bang hi,” ci hi. Hih pen mi khempeuh in i tuah khak thu hi. Nuntakna in Pasian hong piakkhong hi a, ahi zongin mi tampi in bangci nuntak ding a kipan nuntakna in bang ngimna nei hiam cih thute thei lo uh hi. Tua bang nuntakna in laibu saal khatah laibu manpha mahmah kikoih napi kuamah in a simloh laibu tawh kibang ding hi. A tawpna-ah tua laibu in meitawhna bekin kizang hi. A manpha mahmah hi napi man nei lo-in a mawkna-in beimang hi. Thuciam thak sung a nungta Khristian khat in manpha takin a nuntak ding kisam hi. A nuntakna in manpha takin a nungta dingin mainawt ding hi. Mi mawh mi khempeuh adingin sihna thuakin sihna a zo Honpa a thei mi in tawntung nunna sungah a nungta ding uh a, lungdamna tawh a kidim uh hi. Matthew 28:19, 20 in thu-um mi tungah a hong piak nasep leh nuntakna mungtup hong hilh hi. Jesuh Khrih tawh nungta khawm ihih manin ama hotkhiatna thu kizelsak ding leh amah tawh a nungta khawm ihi hi. Bangzahin hamphatna lian hiam? Leitungah i sepna khempeuh in hih leitung tawh a bei khawm ding hi. Ahi zongin midangte tungah hotkhiat lungdamna thu i pulaak in tawntung kimang ding hi. Hotkhiat nasep leh a mungtup in bangzah in manpha hiam?\nMatt. 28: 19,20 sim kik in. Jesuh in bang hih dingin eite hong sawl hiam? Khrih hong thupiak bangin i sep zawh nadingin bang kamciam hong kipia hiam?\nThuciam Thak Khristian thu-um mi ihih mah bangin Topa in eite masuan ding a hong pia hi. Eite in kua hi a, bangbang nasem mi ihi zongin hotkhiat nasem dingin hong kisawl hi. Topa nasep na sungah na kihel hiam? Tu-a sangin a kihel zaw thei ding hi lo na hiam? Na lawmte tawh nasem khawm ding hi lo na hiam?\nNgaihsutbeh Ding: Ellen G. White, “God’s People Delivered,” pp. 635–645, in The Great Controversy; “Rejoicing in the Lord,” pp. 115–126, in Steps to Christ.\n“Pasian Tapa in siangtho-in amah in mawhna ahi a, ama mawhna hangin dahna a thuak ngei kei hi; mite mawhna hangin dahna a thuak tawntung hi. Bang hang hiam cihleh eite mawhna khempeuh in ama tungah kisuan hi. Amah in vantung lai -nat hehpihhna tawh mi tawh hong nungta khawm a, minam khempeuhte dinmunah a hong nungta hi. I mawhna hangin Amah in gimna a thuak hi. Mihing leh Pasian kikal kizopna lei a hong dawh hi.” Ellen G. White, Bible Echo and Signs of the Times, Aug. 1, 1892.\n“Hong pai in, ka sanggam aw, na mawhna leh na gitnatlohna tawh hong pai in. Na mawhna vangik khempeuh Ama tungah suankhia in. Upna tawh Ama dikna pom in. Tu-in hong pai in. Hehpihna in a hong samlai hi. Na mawhna pulaak inla, mawhthuu in; kisikna tawh Amah va zuan in. Pasian in na mawhna hong maisak ding hi. Hun hoih na ngah paisan kei in. Hehpihna in a hong saplai aw za inla, sihna pan tho inla Khrih in Ama khuavak a hong taan ding hi. Mit tawh kimu thei lo vantung tawh tatsat lo-in kizopna a nei thei ihi hi.\nTua hi-in kiphatsakna leh up lohna ki-uksak kei inla, hehpihna na nial kei ding hi. Tua hi keileh tawntung dahna sung na tung ding hi. ‘Anlak hun bei ta a, khuakhal hun a bei khin hi. Eite lah hotkhiat loh mi i suak kha ding hi. Ellen G. White, Testimonies for the Church, vol. 5, p. 353.\n1. “Na khempeuh tawh kizopna nei ihihlam i phawk thei hi. Bangmah thei lo-in om a, a tawpna-ah bangmah hihzawhna i nei kei hi; tua hi-in i nuntakna in bitna nei lo hi; tua in lau-na hong guan hi,” ci-in Francisco José Moreno gen hi.” Between Faith and Reason: Basic Fear and the Human Condition (New York: Harper & Row, Publishers, 1977), p. 7.\nHih thu leh tukaal sung thusinna Ephesians 3:17–19 tawh enkak in. A kibang lo thu nih pulaak in.\n2. Eite in Jesuh sungah a lungdam dingin Pasian in kamciam hong pia hi. Lungdamna (joy) leh nopna (happiness) in kibang hiam? A lungdam tawntung ding hi lo i hiam? Tua bangin na nuntak keileh thu zuihna-ah a kisam khat om hi lo ding hiam? Koi bangin hih thute Jesuh nunzia in hong theitelsak hiam?\n3. “Pasian thu a kicingin theihna” cih thu (Eph. 3:19) ngaihsun in. A khiatna in bang hi ding hiam? Koi bangin i nuntakna in Pasian thu a kicingin theihna tawh kidim thei ding hiam?\nTomkaihna: Thuciam in thuthuk khat hi banah Khrih tawh mihing kizopna khempeuh zong huamkhin hi. Amah tawh kizopna panin tu-in a gah i at a, Khrih hong pai kik ciangin zong gah a at ding ihi hi.


url: =Hallo Zogam – 7 ~ T. Sawm Lian :: ZOMI DAILY\nposted on 4 January 2017 at 3:00 am Lomkholna: Article, Sawmlian\nZing khua hong vakin, huihdam hong nung hiauhiau a, sep le bawl kibang lo taktak, deihdan leh uk lam kibang lo taktakte in amau mai ciatah sep le bawl ding tuamtuam omte sem le bawl dingin phe biakbiak uh hi.\nZogam sunga mun minthang mahmah Len Nupa pha nuam ka hih manin thawh baih ka sawm hangin, kei sanga manlahzaw mite in a sep a bawl ding uh pan khin uh a, luplupna pen zawnna ahihna leh, bangmah sem nuam lo-a lim bek duhna pen mihing nuntak nadingin bangmah a kimanna om lo ahih lam kilang mahmah hi.\nKa pai nading mawtaw a hawlpa in hong tunpih khit ciang a kisam dinga ka ngaihsut van tuamtuamte tawh Len Nupa lam zuanin ka pai uh hi. Laitui khu-ah Gun pana kiman ngasa limci nono meh dinga kibawlte meh-in zing ann ka nek khit uh ciangin Kaptel lampi ah ka tai uh a, upmawh sangin mawtaw tam zaw hi. Ka mawtaw hawlpa kiangah, “Hici mah maw, mawtaw tam mah si e,” ka cih leh, Zogam kumpi leh gamdang a mihaute in Len Nupa pen Zogam kumpi sum muh nadingin nak takpi’n mi a hup dingin puah uh a, amun pen hoih lua, etlawm lua mahmah ahih manin tua mu nuam bekbek zong mi tampi gam dang panin pai ahihna thu hong gen hi.\nZogam kumpi sunga zin le leng a sai pawl, Tourism department lamte zong siam mahmah uh a, mite muhnop theih ding leh, mite in a phawk nop nadingin phat siam mahmah uh hi. A lim tuamtuam pen leitungbuppi a mi tuamtuamte muh theih dingin phokhia siam uh a, a mun le mual hoih taka a zem ban uah, a kiim a sing le lopate pen a kim apama om mite tawh panghuanin, mite’ muhnop leh mite in manpha a sak nadingin kemcing uh ahihna thu zong hong gen hi.\nLen Nupa pen nakpi taka a kipuahna hangin Kaptel in zong phattuamna tampi ngah a, Kaptel khua sungah hotel hoih pipi tampi om hi. Tua in a khuasunga mite adingin nasepna tampi piangsak hi. Tua bek tham lo, zin le leng, Zopau a siam lote leh a mun le mual thei nailote a makaih dingin lampu (tourist guide) bangzah hiam om a, Zomi khangno, lai siam tampi in phattuampih ahih manin mahpha mahmah hi.\nKaptel khua-ah niangtui ka dawn zawh uh ciangin Len Nupa lamah ka pai suak uh hi. A lampi nuam mahmah a, lam geiah singteh nim dildial hi. Lamdang ka sa hi. Mun pawlkhatah lampi a omna hangin a kim a kianga singte kiphukin, zat val ding leh zuak ding nadongin sing kimot-lak hi. Tua hangin mun pawlkhat-ah lampi hangin kim le pam in nakpi takin thuak hi. Kaptel khua leh a kima omte in hih banga gamdang panin zong lunggulh theih ding khopa sing le lopate a kepcin zawhna uh pen thupha a sang taak mah ahihna uh leh, A bawlpa in hoihsa-a a bawl singkung lopate hoih taka a kepcingna uh hangin a bawlpa zong a lungdam mahmah ding ka um hi. Hih banga a bawlsa nate itna tawh lim taka a kemte pen kua-kua ahi zongin thupha a san uh leh ahi ding mah ahi hi, ka ci hi.\nLen Nupa ka tun uh ciangin a mun pen nidanga maan sunga ka muh sangin na hoih zaw a, tua bang lawmlawma hoih dingin zong ka ngaihsun ngei kei hi. Mi zong na tam mahmah a, maan a kila tawh, video a kizah tawh, la a sasa tawh, lopa tungah bok hilhiala tong a ciamciam tawh, a lamlam tawh mi kicing bilbel hi. Ka upmawhlohpi in Sanggam Mizote zong honpi khat na om uh a, bang hih uh hiam ci-a ka dot leh music video bawl khawng na hi uh hi. Mun thupi leh etlawm nei-in, a puah, a zat, a kep dan siam photphot leng, e’n i gengen kei zongin, tua muna hong pai leitung pana mi tuamtuamte in na gensak kawikawi lai ding uh hi.\nLen Nupa a tourist resort thupi mahmahte, swimming poolte banah, a thupi ka sak mahmah dang khat pen Zomite Inn, tanglai van tuamtuamte a kimuh theihna leh, nidang lai huna Zomite inn lamzia a kilangsak inn ahi hi. Hih inn kilamzia ka muh ciangin, Zomite pen nidang lai pek panin, ngeina kician tak a nei i hih inn lamzia panin zong kithei hi.\nMikang, Mivom, Kawl, Vai leh minam tuamtuamte in hih mun hong paina uh hangin, Zogam kumpi leh Len Nupa kim le pama mite in a phattuampihna uh ka ngaihsun a, a mapanna uh leh gim le tawl-a a sepna uh, singkung lopa kemcingin, mun le mual nuam takin a bawlna uh, huih siangtho a om theih nadinga a mapanna uh pen thupi ka sa mahmah hi. Tua bangin nak takpi’n a mapanna uh hangin, meetna leh phattuamna tampi a ngah uh zong kuama en theih leh kuama hazat thei dingin ka tuat kei hi.\nTua banah, Len Nupa leh a kiimate meetna, sum leh pai tampi tua muna a zangte pen, a lang lamin ngaihsun leng, hong paina sum bei uh pammaih mahmah hi. Ahi zongin, ahihna takah hih munah hong paina uh hangin, ei kianga sum a zat uh sanga tamzaw mu kik ding uh hi. Suma meetna a ngah lote in zong lungnopna beek ciahpih ding uh ahih manin, tua zong sum tampi in a lei theihloh ahi hi. Maan kilalate, video kizaihzaihte pen bang ding hiam i cih leh, tuate pen amau a sumbawlna uh na hi kik mawk!\nLeitung pen eimah beka khuasak nadinga hong bawlpa in hong bawl hi lo hi. Supna khat tung pana meet ding khawng, gimna khatpeuh pana tawldamna ngah nading khawng, haksatna khat pana gualzawhna a ngah ding khawng zong hi thei hi. Tua hi a, Zogam sung a mual le guam hoih nonote leh huidam nung hiauhiau lunggulha hong paite in zong, sum le pai tampi a bei uh hangin, tua tungtawnin meetna bang hiam ngah ding uh a, tua pen leitung ngeina ahi hi.\nVai kiphamawh om vat ahih manin ka Zogam phakna hun zong tuni bek ka zang thei ding hi. Kawlpi pan Moreh lam tawnin Lamka pan Sinzawl lamah pai ka sawmna pen a piang thei lo ding hong suak hi. Tonzang tawnin Cikha ciang beek pai man leng maw, ciin ka ngaihsun a, mihing utna leh geelna pen vaihawmpa vaihawm dan hi lo ahih manin ka muhsa mun le mual, Zogam khantohnate pen thupi sa-in, ka pai nopna mun khempeuhah ka pai theihloh hangin ka lungdam veve hi.\nPrevious: Christian Hymn te’ tangthu: Liansi Cia Maw!\nNext: Dahna Pulakna: Mangpha Rev. Lian Do Thang, Kum 66, (Tangpua beh)


url: =Maangmuhna 1 | Siantongluan.net\nMaangmuhna 1 |\nHih laibu pen a piang baih ding thute, Pasian nasemte tungah a lah dingin Pasian in Jesuh tungah a thu pia a, Jesuh in maang sungah a lah thute ahi hi. Khrih in ama vantung mi sawl a, a nasempa Johan kiangah hih thute a kilangsak hi.\nJohan in zong a muhsa thu khempeuh na gen leuleu hi. Hih thute pen Johan in Pasian kiang panin hong pai thute leh Jesuh Khrih in ama tungah a lahkhiat thuman thutakte a genna thu ahi hi.\nHih laibu a sim mite mi hampha hi a, hih thu kigente ngai-in, hih laibu sungah a kigelh thu a zuite zong mi hampha mah ahi uh hi. Bang hang hiam cih leh hih thu kigente a tunding hun hong naita hi.\nJohan in Asia gamsungah a om pawlpi sagihte tungah a khak lai ahi hi. A beisa hun, tuhun, leh mailam hunah a om tawntung Pasian kiang pan leh ama tokhom mai-ah a om Kha Siangtho sagihte tung pan leh,\nthuman takin teci a pang, sihna panin a kithosak kik Tapa upa, leitung kumpite tungah ukna aana a nei Jesuh Khrih kiang panin note tungah hehpihna leh nopsakna thupha hong tung ta hen. Tua Jesuh Khrih in eite hong it a, ama sihna tawh i mawhna panin eite hong suaktasak a,\nama Pa Pasian na a sem dingin siampi leh kumpi za-ah a hong koih hi. Tua Jesuh in minthanna leh vangliatna nei tawntung ta hen. Amen.\nEn un, amah hong paita ding a, meiipi tawh hong tonkhawm ding hi. Teipi tawh amah a sunte-a kipan mi khempeuh in a mu ding uh hi. Amah a hong pai ciangin leitung mi khempeuh lau-in a kap ding uh hi. Hih ka gen bangin hong piang takpi ding hi. Amen.\nA beisa hun, tuhun, leh mailam hunah zong a om tawntung ding a Vanglian Topa Pasian in, "Kei pen na khempeuh a Kipatna leh a Tawpna ka hi hi," a ci hi.\nNote sanggam keimah Johan in Jesuh tawh kipawlna hangin note mah bangin bawlsiatna thuakin, Pasian Ukna sungah omin, lungduai takin a thuak mipa ka hi hi. Pasian thu leh Jesuh hong gen thumante ka genna hangin Patmos a kici tuikulhah kei hong kikoih hi.\nTopa ni-in Kha Siangtho tawh kidimin ka om laitakin peengkul bangin a gingpha mahmah khat ka nunglamah ka za a,\n"Na muhte khempeuh laibu sungah gelh in la, Efesa pawlpi, Smyrna pawlpi, Pergamum pawlpi, Thiatira pawlpi, Sardis pawlpi, Filadelfia pawlpi, Laodisia pawlpi, hih pawlpi sagihte kiangah khak in," hong ci hi.\nKua in kei hong hopih ahi hiam, ci-in a en dingin ka kihei leh kham kibawl meivakna sagih ka mu hi.\nTua meivakte lakah, puantualpi khat silhin a awm-ah kham kibawl awmgak a gak, mi tawh a kibang khat ka mu hi.\nA samte tuumul bangin kangin, khuavak bangin pak a, a mittangte meikuang a bang hi.\nA khete, pumbukah a kihalsan sumngo bang a, a awging ahih leh tuipi ging a bang hi.\nA taklam khutah aksi sagih tawi-in, a kam sung panin langnih a hiam namsau khat hong pusuak a, a maitang sun nitaang a bang hi.\nAmah ka muh ciangin misi bangin ama khe phungah ka puk hi. Ahi zongin amah in ka tungah a taklam khut hong nga a, "Lau kei in; kei pen a kipatna leh a tawpna ka hi a,\na nungta mipa zong ka hi hi. Kei ka si ngei hi. Ahi zongin tu-in hong en in, a nungta tawntung ka hi hi. Sihna leh misite omna gam keima khutnuai ahi uh hi.\nTua ahih ciangin tu-a na muh, tu laitakin a om thute leh tu nung ciangin a hong piangding thute, lai sungah gelh in.\nTu-in ka taklam khutsungah na muh aksi sagihte leh kham kibawl meivakna sagihte a khiatna in: Aksi sagihte pen pawlpi sagihte vantung mite a cihna hi a, meivakna sagihte pen pawlpi sagihte a cihna ahi hi.\nTedim Lai Siangtho / Laibu: Maangmuhna 1


url: =Galati 6 | Siantongluan.net\nGalati 6 |\nSanggamte aw, mi khatpeuh a gamta khial a om ciangin, Kha Siangtho deihna bangin a nungta note in tua a khialpa a manin a gamtatkik theihna dingin thunem zangin na huh un. Note in zong amah bangin ze-etna na tuahkhak lohna dingun na kikem un.\nThu haksa na tuah uh ciangin khatlekhat na kihuh un. Tua hi leh Khrih thukham a zui na hi uh hi.\nMi khatpeuh, bangmah hilo napi-in amah a kithupi ngaihsut mawkmawk leh amah leh amah a kikhem ahi hi.\nA kuamah peuh in ama gamtatna ciat entel hen la, kisialhna ding a om leh ama gamtatna siksanin kisial hen la, midangte tawh ki-ettehin kisial kei hen.\nBang hang hiam cih leh a kuamah peuh in i gamtatna bang ciatin a ngah ding ihi hi.\nPasian thu hilhna a za mipa in ama neih na hoihte khempeuh zong, amah a hilhpa tawh zangkhawm ta hen.\nPasian a kikhemzo dingin ngaihsunkha kei un. Mi khempeuh in ama vawh nam khaici mah ngahkik ding hi.\nMi khatpeuh in ama leitung pumpi deihna khaici a vawh leh sihna ngahding a, Kha Siangtho deihna khaici a vawh leh Kha Siangtho tung panin nuntak tawntungna ngahding hi.\nTua ahih manin na hoih sepding cimtak kei ni. Lungkia loin i sep nak leh a hun ciangin thaman i ngah ding hi.\nTua ahih ciangin hunhoih i ngah simin midangte tungah a hoihin i gamta ding a, a diakdiakin thu upna sungah i innkuanpihte khempeuh tungah i hoih gamtatding i phawk ding hi.\nTu-in keima khut mahmah tawh laimal golpipi-in lai ka hong gelh na mu uh hi.\nNote in na vun uh na atna dingun a hong hahbawl mite in mihoih ahihna uh kilangsak nuamin, a kimuthei nate a kisialhpih mite ahi uh hi. Singlamteh tungah Khrih a sihna thu hangin amaute in bawlsiatna a ngahlohna dingun a tuaci gamtat ahi uh hi.\nVun-atna a zang mite nangawn in Thukham zuinuam tuanlo uh hi. Hih a pualam gamtatna thu note in na zuihna hangun kisialnuam uh ahih manin note in vun-atna na zat ding uh a hong deih uh ahi hi.\nAhi zongin keimah in ahih leh, singlamteh tungah i Topa Jesuh a sihna thu bek ka kisialhpih ding hi. Bang hang hiam cih leh singlamteh tungah ama sihna hangin kei-a dingin leitung thute misi bang a, kei zong, leitung thu-ah misi mah ka bang hi.\nVun ki-atna leh ki-atlohna a thupi om tuanlo a, mi thak nam pawl hihding bek a thupi ahi hi.\nHih ka thugenna a zui mite-a kipanin Pasian mite khempeuh tungah Pasian in nopsakna leh hehpihna thupha hong pia ta hen.\nA tawpna-ah ka gennop thu in: Ka pum tunga om meimapawn pen Khrih sila ka hihna lim ahih manin kuamah in kei hong nawngkaisak nawn kei ta hen.\nSanggamte aw, note khempeuh tungah i Topa Jesuh Khrih hehpihna thupha hong tung ta hen. Amen.\nTedim Lai Siangtho / Laibu: Galati 6


url: =Muslim gam 7 pan gambel te lutsaklohding vai alangpang Sally Yates kitawpsak ~ TK Lian :: ZOMI DAILY\nposted on 31 January 2017 at 7:05 pm Lomkholna: News, Thangkhanlian, USA, World\nJan. 31, 2017: US President Donald Trump in Syria, Sudan, Libya, Yemen, Iraq leh Somalia gam panin US ah gambeel dingte ni 90 sung lutsak loh phot ding hi ci-in a thupiak US Acting Attorney General Sally Yates in mang nuam loh manin zan in a sepna panin tawpsak hi ci-in Whie House in press release ah suaksak hi.\nPi Yates pen Loretta Lynch za laih hi a, zan zingsang in Department of Justice (DOJ) in President Trump in Muslim gam 7 panin gambeelte dalna ding executive order a suaikaih a gup hangin Sally Yates in galtaite lakna tawh kisai-ah President Trump’ executive order pen US upadi (constitution) tawh kituak lo hi na ci hi. Sally Yates in zan zingsang in,” Defense of the executive order in hih bangin a thukim hangin ka thukimpih kei hi, “ci-in Trump’ executive order bangin gamta nuam lo hi. Hih hangin Sally Yates in a langpan’ manin Obama in a seh Sally Yates kipaaikhia hi.\nWhite House press release in Department of Justice in US humbitna dingin thukham a piak hangin acting Attorney-General Sally Yates in mang nuam lo ahih manin a sepna panin kipaaikhia hi ci-in suaksak hi. Sally Yates pen Acting (interim) Attorney bek hi a, a len suak ding zong hilo hi. Ama’ zalaih dingin Eastern District of the state Virginia US Attorney Dana Boente kiguang pak hi.\nTrump in a seh (a min a piak) Senator Jeff Sessions pen Senate in thukimna a piak ciangin Attorney General panmun len taktak ding hi ci-in White House in pulak hi. “President Trump in Senator Sessions in Attorney a let ma dong hih bang sem dingin hong guan’ manin angtang ka kisa a, gammite leh i gam humbitna dingin thukham ka hatsak ding hi,” ci-in Dana Boente in ci hi.\nObama in President zaa a nusiat ni 11 bek pha pan napi hih buaina ah hong kigolh a, Trump’ min a lawh loh hangin, “Hih banga biakna ngimtuamna nei-a US ah mi lutsak loh pen US manphatna (values) tawh kituak lo a, ka ngaihsutna ka pulak ding hi,” ci hi ci-in Obama spokesman Kevin Lewis in ci hi. US khangthu adingin top Justice Department ulian in White House thupiakna a nial manin Sally Yates a kipaaikhia masa pen hilo hi.\nRelated: Malaysia Ipoh – Lumut ah Car Accident, mi 5 si, 3 liamgawp ~ ZD\n1973 in President Richard Nixon in thubuai a tuah “Watergate scandal (a thanghuai a gamtatna) ” kici thukan dingin special prosecutor kiseh a, Nixon in tua thukan a kiseh a tawpsak dingin Attorney General Elliot Richardson leh deputy Attorney thu a piak hangin mang nuam lo uh a, Nixon in tawpsak hi. Watergate scandal pen “Saturday Night Massacre,” zong kici hi.\nSource:Sputnik and News Agencies/ Thang Khan Lian\nPrevious: USA ah Kawlgammi khat mawtaw Accident in si ~ ZD\nNext: Trump bek hilo in US ah gambel te aki lutsakloh a 7 veina hita ~ TK Lian


url: =21st Pinlong or Satanh kikimna lam ah ~ Tual Khan Suan :: ZOMI DAILY\nposted on 28 July 2016 at 12:31 pm UTC+9:30 Lomkholna: Myanmar, News, Politics, Tualkhansuan\nKawlgam in gam ki-uk zia khel ding leh gam khantohna lam manawt ding ngimna tawh kum zabi lang (half century) bang khit ciang a mipi deih tel tawh kilam khia a kumpi sem, National League for Democracy (NLD) makaihna i gam suahtak a ngah ding hun a Pinlong thukimna tawh kibang khat (or) 21st century Pinlong khat bawl ding a hong tangko ciang in Kawlgam sung a teng minam neu khempeuh in ki thoi kholhna dingin kam kupna nei in khawmpi kibawl pah ngeingai hi. Gamsung ah thautawi a minam kipawlna pan a hi zongin, thautawilo minam nasem party tuamtuam te a hizongin 21st century Pinlong ciang a thu sun ding kiging khol tek hi.\nKawlgam sungah minam a ding nasem khempeuh lam et penpen kongvang (opportunity) khat hong suak a hih manin tua mun ah minam khempeuh in gam kilam zia ding, gam kivai hawm zia ding lunggulhna leh muhna sun tek theih thupi mahmah hi. Hih 21st century pan in zong Kawlgam sungah minam khempeuh in a neih gam hauhsakna (leisung sum piang leh sum bawl paii bawlna) khantohna ding leh gam sung ah kilemna taktak om in leitung gam dang leh minam dangte khantohna tawh kiton in kalsuan khop theihna ding kalbi (step) khat zong a hih manin gah mahpha hong gah ding lam-etna tampi om hi.\nA beisa hun in Kawlgam sungah ki lemna om ding deihna tawh a hunhun in gam-uk kumpi a semte zong a mau deih lampi tawn in na hanciam zelzel uh hi. Galkap kumpi in zong gamsung ah kilemna a om ding leh gam khantohna ding paulap mah in a mau uk hun sungin gam nuai bel thautawi a minam nasem kipawlna tampi tawh suaikai (letmat thuh) ngei khin zo uhhi. 2010 kum a Kawlgam kitelna pan a kitel cing Union Solidarity and Development Party ( USDP) min pua kumpi in zong na hanciam leuleu a thautawi leh thau tawilo minam nasep tampi tawh kimu in kikupna a neih khit uh ciangin hamphatna deihdiak kipawlna pawl khat tawh suaikai (letmat thuh) leuleu uhhi.\nGam sungah kilemna leh khantohna ding paulap in thu kikupna khawmpi a kineih zelzel hangin gam leh minam metna (interest) sangin mimal (individual) leh mi pawlkhat (elite) bek metna ding deihna hi den kei a hih manin thu hoih tawh mual kikhup zo ngeilo hi. Tutungin leitung bup leh Kawlgam sunga mi zahtak Daw Aung San Suu Kyi in makaih ding a hih manin minam leh gam a ding hoihna tampi kigen thei ding leh ki sem khia thei ding cih lam-en i hih manin i gam a dingin mual dawn ni suak mah hong bang ta hi.\nKawlgam sungah kilemna leh gam hoihna ding i gen a, i sem zongin i gam sunga buaina bulpi (roots of problem) i puah or i sian sak kei leh kilemna leh gam daihna taktak ki ngah ngeilo ding hi. A diak in thu khunpi tawh kisai buaina (constitutional problems) leh satanh kikimna buaina (equality problems) hang a Kawlgam in suahtakna a ngah pan minam pawlkhat in lungkimlohna tawh gamnuai bel in thau tawi a hihna pen thubulpi pen suak hi. Tua a hih manin hih thu nihte gen khalo in nuntakna khantohna leh sum leh pai hauhna (economic reform) ciang bek tawh gamsung ah daihna man taktak om thei ngeilo ding hi. I gamsung ah buaina a ven siang theihna ding a bawl kik huai thu pawl khat in: –\n1). Gam kumpi lam khiat zia (Formation of Government)\nGam kumpi kilam khiat zia pen gam khempeuh in a neih loh a pha mawh a hih bangin kumpi kilam khiat zia hoih leh gam sung hoih hi. Gamsung hoihna dingin mipite kihel ( involvement) kul a, tua mipi a kihel theihna ding in gam sung kumpi pen Democracy government tawh kilam khia bek leh hi thei hi. Gam sung makai ding leh mipi palai sem ding pen mipi te’n tel (elected) hen la, mimal khat deih lak (selected) hi kei leh bek democracy hi maw, hi lo cih ki khen tel thei hi. Mipi tel palai leh makai te a kitel khiat theihna dingin zong kitelna pai zia (the process of election) bang dan in nei leng mipi deih makai taktak kingah ding cih tung ah kinga lai hi. Democracy gam kumpi ah zong mipi tel vive a hih hangin kitel zia man kei leh mipi deih ten ngah tuanlo hi. Tua hi in, kitelna a kibawl ciangin zong kitel dan man leh siangtho pen zat ding kilawm hi.\nDemocracy gam veve gam kumpi kilam khiat zia pen Presidential democracy leh Parliamentary democracy ci’n kikhen thei hi. Gam pawlkhat in Presidential Democracy tawh kalsuan in leitung ah gam khangto pen gam a suak om hi. Gam pawlkhat leuleu in Parliamentary Democracy tawh kal suan in leitung gam dangte tawh liangko kikim veve hi. Gam kumpi kilam khiat zia pen tua gamte dan (system) hoih penpen cih om lo a, ei gam i tangthu leh minam vai tawh kituak a zat theih pen khantohna hoih pen suak hi. Kawlgam tangthu leh gamsung a teng mite minamte i et kik ciangin gam kumpi lam khiat zia ding pen Parliamentary democracy tawh kituak zaw sa ing.\nKawlgam tangthu en kik leng minam bulphuh a kigawm khawm gam a hih manin minam khempeuh in a kikim panmun let theihna ding leh piak ding kilawm hi. Parliamentary Democracy paidan man tak tawh kipai thei hi leh gambup innpi (parliament) pan party te hanciamna tawh kumpi kiphuh khia ding minam neu party ten zong thu neihna nei thei hi. Tulai tak a Kawlgam a kizang Semi-presidential democracy dan tawh a kibat hangin gam bup President sep ding a tel dan ah kibang lo hi. Presidential Democracy paidan man taktak tawh a pai gam hi leng, gambup President ding pen mipi bup in a mimal (individual) a teel in, (party tel hilo in) a tel kul ding a hih man in gam sung ah mimal a tam pen (tulai tak Kawl minam te) in President ngah den ding hi. Minam dangte a dingin kong khak om lo ding suak hi. Tua a hih man in party tuamtuam kidemna (multi party) gam te a dingin Parliamentary Democracy pen hoih pen leh kituak pen hi.\n2). Gam kilam zia (Structure of the states)\nGam kilam zia ka cih tak ciangin gam sungah gamke (state) bang zah om ding, Administration Unit bang zah om ding cihte a gen nuam ka hihi. [Kawlgam sung ah kizang Division pen administration Unit khat hi a, state level taktak hilo hi.) I theihsa tek bangin Kawlgam pen a kilam khiat cil a pan in minam bul phuh a kilam khia hi a, leitang (geographical boundary) bulphuh hilo hi. Minam lian leh minam neu, minam neu leh minam neu kikal ah thukimna om tawh kilam khia a hihi. Tua a hih manin gam lamzia pen minam bulphuh mah tawh gam khiat ding pen thu lai pen dingin ka um hi.\nTua a hih manin minam bulphuh ding gam kilam khia hen la, minam kibanglo leh minam khat i zia leh tong ( characteristics of the nation) a nei minam khempeuh gamke ( state) khat ta in om ding hoih pen hi. Tua pen Kawlgam suahtakna lak ding lai a minam makai masakte thu kimna a hi, ” Kawl mi in pek khat, Karen in pek khat, Zomi in pek khat” cih thu kimna a hihi. Kawl mite Division sagih tak a lak ding uh kilawm lo hi. Kawl mite teng minam khat a hih manin State khat in om leh minam dangte tawh satanh kikim thei pan ding hi. Minam tampi ten khopna mun te (gtn: Irrawaddy Division, Tanintari division cih te pawl) pen a kisapna zui in state khat in leh minam dangte in zong sang zo lel ding hi.\nGam kilam zia a dik loh manin gambup innpi (parliament) ah i palai sawl theih a phazah kikim nawnlo a hih man in minam neute lungkim zolo hi. Zomi te in state khat ngah ding satanh khat a ngah tak ciangin Kawl minam te in satanh sagih bang ngah a hih manin i ngah zah hong kibang thei nawnlo hi.\n3). Satanh kikimma ding\nKawlgam suahtakna lak hun ding lai tak a thu kimna pen minam neu leh mual tung minam te in Kawl minam te, “to” (Lord) a neih ding a utloh man leh Kawl minam te bang in a kikim hamphatna ngah ding utna bek tawh thukimna bawl uh hihi. A mau ukna gam sungah suakta tak a vai hawm theih ban ah, minam khempeuh in kizah tak tuahna neih ding lunggulh uhhi. Kawl minam te in a piak leh bek a ngah ding cih lungsim nei lo uhhi. A pia thei ding, a ngah thei ding din mun ah Kawl leh mualtung mite a kikim in a om ding deihna ahihi.\nTuhun tak teh mualtung mite satahn ding om nawnlo a, Kawl minam ten hong piak leh bek a ngah ding dinmun hita hi. Gam ukna lam tawh kisai dinmun a hi a, biakna leh ngeina vai a hi zongin mualtung mite pen Kawlte khatehnen kia tawm ding bek suak ta hi. Minam dang hih man in ” ngah ding a kilawm kim lai, ngah nawnlo” cih din mun a hih manin kilem na lam sangin khasiatna, mui siatna lam kima nawh zaw den hi. Tua hi in, Kawlgam ah kilemna taktak a om theihna dingin satahn kikim ding pen thupi khat ahihi.\n4). A kisamlo pawl khat beisak ding\nKawlgam pen minam tampi, biakna tampi leh ngeina tampi kigawm khopna khat a hih manin kumpi thuneina tawh kisai pawlkhat pen mitam zawte a ding bek in hoih a, mitawm zaw te a dingin siatna tun zaw hi. Gentehna in Kumpi bawl ministry khat a hi Religious affairs bang biakna tuamtuam omna gam ah kisam hetlo lel hi. Biakna lian ( Kawlgam a dingin Buddhism) a ding bek a hoih a hihi. Thu khunpi sungah biakna khempeuh suahtakna kibang ding cih kiptak a gelh ding bek kisam a, biakna khatpeuh a thupi sak ding kumpi nungthuap ministry/agency khat pen thu lai hetlo hi. Buddhism leh Muslim/ Christian kikal ah buaina a om zenzen leh zong kumpi in tavuan la thei lua hi. Biakna vai pen minam khat a ding a thupi mahmah a hih bangin luang kham a kipum piak mitam pi a om na thu a hih manin biakna khat bek thupi sak na pen kilemna ding pan lam pialna a hihi. Tual Khan Suan\nPrevious: Malaysia gamsung tunai thautawh ki kaplupna tuamtuam\nNext: Thu lamdang! ~ Francis Lamthang\nBanghang in kumkhatsung in kumthakni misi tampen citciat hiam? ~ ZD


url: =Zomi min ~ Hau Za Cin :: ZOMI DAILY\nposted on 8 December 2015 at 10:25 am Lomkholna: Article, Hauzacin\nZomi pen Pasian hong bawl hi cih kigen a, zong hi takpi dingin ka um a, zong ahi takpi mah ahi hi. Leitung leh a sunga om khempeuh Topa bawlsa hi a, Ama khutsuak vive ahi hi. Ahi zongin Pasian bawlsa nate a mi, a mun, a na, van khat peuhpeuh a kitheihdan leh a min uh kibanglo a, a mun leh a hun zuiin kikhelkhel thei hi.\nGentehna in Mehnal i cih pen Mikang te in Ladies Finger ci a, ahi zongin tua Mikang te mah USA a tun uh ciangin American a suah zawh uh ciangin Okra ci uh hi. Manta zong Europe omlaite in Brinjal ci uh a, America a tun uh ciangin Egg Plant cita uh hi. Lenggah Grapes zong Raisin cih bangin min tuam khawng na piangzel hi. USA leh American te thahat, hau, pil leh khangto uh ahih manin amau cih pen a kici masa sangin kizuizaw pianpianta himawk hi. A kizui khin kei zong amau cihna mah amau kiangah i pai ciangin kizangzaw hi.\nTua mah bangin tuni a Zomi i cihte zong nidang laiin min tuamtuam na kinei kha ding hi. China gam pan pemta ihi ikici a, tua gam ah i om laiin bangmin tawh kisam i hiam cih i theinawn kei a, upmawh thu i kigen dem ziahziah uh hi. Laisiam (Scholars) i cihte zong a muh dan uh leh a up dan uh, a theih dan uh leh a pom dan uh na kibang khin tuanlo a, amau muhdan ciat na gelh uh a, sim theih dingin hong nusiat lel uh hi.\nZomi cih pen a Mikangpau khawng kawm bualbual leng a ‘latest’ ahi hi. Tuma in Kuki khawng hong kici kha ding hi. Ahih kei leh Chin ciin zong hong kiciamteh kha inteh. Paihte cih nangawn in zong hong kithei kha dinga, Tedimmi cih khawng zong i minam min a sa omkha ding hi. Vakhu suk len in zong a kantan zawhloh Kalzang khuapi hunlai in Mikangte hong pai bang hileh i vekpi in Suante minam ciin hong kiciamteh kha thei ding hi.\nTua ahih manin tuni a minam min tuamtuam i neihte ei a hikei, tuate hikei hang, tuabang kici kei hang cih khit pah theih ding hilo a, i hihnasa na om ahih manin mite in tuabangin hong thei uh ahi hi. Tuni a Mizo a kicite zong mi tamzaw in tua min tawh theilo in Lusei te ciin na ciamteh zaw uh hi. Tua banga kikhektoto leitungah Zomi te zong min lui na nei ngei hi hang. Mi hong theihna min a tuamtuam hi.\nZomi i kicihpah sese hangin mite in Zomi ciin hong theilo uh hi thei hi. Zong hong thei nailo zong hi kha inteh. Ahi zongin hong theih hun uh om ding a, i khangthakte mahmah in zong Zomi ihi cih hun nei ding uh a, khangsawnsawnte hun bangah bel Zomi cih paisan in minam min dang khat kinei kha thei lai ding hi. Tu takin Zomi ikicih lanlan hangin Zomi cih pen gam pawlkhat ah ki theihpih (recognised) lo a, zong kiciamteh ngei ding hiam kitheilo hi. Ahi zongin ei leh ei i kicihciangin tua min mah nuam a sazawta honpi khat ki omta a, zong kibehlap lai kha ding hi.\nTua ahih manin tu hun laitak a eite khangah i theihbat gamla pen i pu ZO min kitapsak in ZOMI hi hang i ci lanlan a, tuzawh khang 50 bang ciangin i tu itate in i pu ZO mu ban nawnlo in mindang a phuak hun uh om kha thei ding hi. Tua ahih manin Chin National Day i ci a, Zomi Nam Ni i ci a, Zomi National Day i ci zongin a mi a kibang, a min kilawh dan leh a kitheihdan a tuam, mite hong theihdan zong a tuamtuam hi cih hong phawksakzaw hi.\nA taktak in ci leng leitung pen khuata khat bangin a kinai deuhdeuh, a kikhawlkhawlta i hih manin leitung khat minam khat kampau khat ngeina khat cihte hong tun, hong picin takpi leh tuni a Zomi maw, Chin maw, etc te pen i niknuai, i puannuai, i bempi sung khawngah kineisak in i selsel zongin kuamah in hong lunglutpih lo dinga, zong hong thudon beeklo ding uh hi. Pholak nuam in i kam dimdim in awngin innka tau pahtang dawn pan i kiho zuauzua zongin kua bil ah lut tuanlo dinga, hong kiciamtehsak tuanlo ding hi.\nTua manin tuate hi kei hang, tuate hizaw hang cih pah lianluan loh hun zong om ding hi cih phawk in i min lui tawh hong kisap leh zong ‘hawi’ ciin i min thak tawh hong kisap leh zong ‘hawi’ ciin mailam ah i min thak ding bang zong i theihkholhtheih mawk leh tua tawh zong kisamkhol mai leng ‘hawi’ a ci nuamlo ding ki om ding hiam? Leitung lah a kipeipei himawk a. Zogam hun hoih hong tungta i ci a, hunlui in hong paisanta cihna hi. Democracy ngah ni Zomi Nam Ni hi i ci a, mi khempeuh liangko kikimta i ci hi. Tua ahih manin suakta taka nuntak hun ah i om laitak a hampha i hihna i phawk ding zong thupi kasa hi.\nMin tuamtuam tawh i suahtak ni i zat hangin a mi a kibang, i hamphatna a kibang, i suahtakna zong a kibang, i lungdamna zong a kibang, ‘Tunsung Khat Pan Piang’ vive ihi hi. Dr. Hau Za Cin\nPrevious: Mom Lai Lungzuan – 3\nNext: Hih Pen Topa Nasep Hi ~ Dr. Ngul Khan Pau


url: =Khristian te koi ah om ~ Lian Tuang :: ZOMI DAILY\nposted on 31 May 2016 at 11:24 am Lomkholna: Liantuang, News\nHun khat lai in Kawlpi ah biakna namkim khangno pawipi khat nasia takin kibawl hi. A kawl a Zo, Sen, Vaite.., minamkim biakna namkim kihel hi.\nKhangno sung kilawmtatna pawi hi diak ahih manin kimawlna nam tuamtuam banah Lasak kidemna, duangcing kidemna, lamkidemnate zong thupi takin kibawl hi. Akihel khempeuh in amau biakna min bek tawh kihel uh hi.\nA gualzo te zong pahtawina thupi takin kipia hi.\nPawi pen ni nih sung hi a, a ni nihna ni nitaklam ciangin kidemna a zo khempeuh kithei ta hi.\nTua ciangin thuvaihawmte in agualzote le pahtawina sang dingte theisak pah uh hi. Letsong piak hun ciangin a gamtatzia ding uh gen khol pah hi. Agualzote minte zong mikim theih dingin hawmkhia pah uh hi.\n1) Lam kidemna -Buddah khangnote\n2)La kidemna -Khristian khangnote\n3)Tai kidemna -Hindi khangnote\n4)Duangcing kidemna -Muslim khangnote\ncih bangin kigual suk diudeu hi. Mipi kilawp thei mahmah hi.\nLetsong piak ding kipat dektak ciangin thuvaihawmte le khangno pawlkhat thu ong kum san uh hi. Man thei mahmah lo uh ahih manin a kiho uh ka ngai phei hi.\nLa kidemna a khatna ngah nu in “letsong sang ding nong sap ciangin ahih theihleh Khristian khangno ong ci ziau kei in la, Leipi AG pawlpi pan ong ci zaw ve. Kei pawlpi tanga ong kihel kaih ciang” ci hi.\nThuvahawmte in zong “Aw hi maw no cih dandan hi lo dia” ci pah hi. Lasiamnu zong nuam mahmah in a lawmte kiang gen kik pah hi.\nTua ciangin a dang pawlkhat zong ong paibeh pah uh hi.\n“Tukpeng a khatna ngahte nong sap uh ciang Khristiante nong cih uh sangin Phualpi ABC te nong ci thei uh dia” ci leuleu hi.\nThuvaihawm pan zong lem lel mah lo dia no deihna ahih ding thupi cih san hi.\nAdang khat ong pai leuleu a “ Sialkhau kisuhte nong sap ciang Tahan RTC te ong ci zaw mai ve” ci hi.\nAdang khat ong pai leuleu a “Tai kidemte nong sap ciang Singunau EPC te ong ci zaw ve” ci leuleu hi.\nKidemna nam 40 sungah Khristian khangno te in nam 25 zo uh hi.\nTua khit asawt loin pahtawina piak hun ong kipan ta hi. Ahi zongin pahtawina ong kipiak taktak ciangin Buddah khangnote, Muslim khangnote, Hindi khangnote,.., kici kiaukiau zel a tualo ciangin Tahan RTC khangnote, Singunau EPC khangnote,…, cih dan ong kisam zaihziah hi.\nKhristian min kilo kha vetlo ahih manin thuvaihawm lam upa khat in a lawmte kiangah “ Kidemna pen thuman takin sem lo na hi uh hiam. Banghangin Khristiante in khat zong ngahlo ahi hiam” ci in dipkua kawm in hap kha gawp hi.\nTua ciangin a gei a pa in “ Sia aw, tua dan hi lo hi. Khristiante in pattawina a tamzaw ngah uh hi . Ahi zongin amau mahmah in Khristian cih sangin akipawlna min uh deihzaw in tua dan a akisam hi zaw hi” ci kik hi. A Saipa lungkim zo tuanlo in “ tua leh amau Khristian hi lo maw” ci leuleu a “ tua bel ken zong thei kei mai ing” ci in dawng kik hi.\nNang hi lecin koi danin na dawng kik tam mate.\n(Pawi le pawlpi minte a thute I leptawm hi ei guai)\nPrevious: Kumpi Sang Sia/mate Tintan Kilimpiak\nNext: Dah mahmah na thu ~ Rev. Thang Suan Langh


url: =Malaysia kumpi in Rohingya Refugee mi 300 nasep guanding :: ZOMI DAILY\nposted on 15 November 2016 at 12:28 pm Lomkholna: Malaysia, News, Refugee, Sawltak, World\nMalaysia kumpi in Pilot Project khat patsawm uh a, agamsung aom Rohingya Refugee te lakpan in mi 300 nasep zonsaksawm uh cih http://aa.com.tr/ in pulakkhia hi. Hih Pilot Project pen kum 3 sung akizangding cihi.\nDeputy Prime Minister Ahmad Zahid Hamidi in zanni Monday ni in Parliament ah hihvai genkhiatna neikhin cihi. Myanmar, Rakhine State panin gambeel galtai in honglut Rohingya Refugee te Plantation leh Manufacturing Sectors te ah aseptheih nading in ki vaihawmsakding cihi.\nTua Pilot Project tungtawn in etcianna kineiding a, kumpi in agamsung aom Refugee te nasepkhuan piakdingleh piaklohding pen khentatding uh cihi.\nHihbang in avaihawm sakna pen hih mite agam uh aciahkikma, ahih keileh gamthumna akipuakma in anuntaktheih nading uh geelsakna in avaihawm uh cihi.\nRohingya Refugee tepen UNHCR ii ciaptehna ah leitung ah bawlsiat gentheih alimthuakpente ci’n aciapteh uh ahihi. Tuaban ah Muslim biakna vive ahih manin, Malaysia kumpi inzong veizawdeuh hileh kilawm hi.\nAhi zongin Syria panin alak uh Refugee tetawh hamphatna kibangsak tuanlo uhhi. Syria panin atungte bangin omnading leh nasep zonsakding cihte pen kihello cihi.\nRohingya Refugee ahilo adang minam tuamtuam Refugee te bangci bangin hong panpihzo uhtammaw??? ZD Sawltak #zomidaily\nPrevious: Trump in a Team teminding pulak, kilemnading deihin kampau kidawm mahmahta ~ Thang Khan Lian\nNext: Iraq gamah Shia Muslim te biakna pawiah sihpih Bomb kipuaksak ~ Thang Khan Lian


url: =US gamsung khualzinna pawlkhat – 72 :: ZOMI DAILY\nposted on 14 March 2016 at 8:00 am Lomkholna: Article, Awnzapau\nApu Mungte lah man thei peuhmah lo ahih manin tuni vanleng tual ah Lianbawi mahin hong kha ding ahihi. Inn pan ka dinkhiat uh ciangin Lianbawite innah ka hawh phot uhhi. A tate lah sangkah khinin Ohn Mar lah nasep pai ahih manin ka kimu thei kei uhhi. Ka hawhna khempeuh inntumh suang vive uh hi a, a innte uh zong hoih thei pha mahmah hi.\nKo tu ni ciah taktak ding cih buang ci in a pu Mungte nupa leh Lianbawi tawh sun-an beek neekpih ni ci in Sensai khatah an ka neekpih uhhi. Tua lai pan kikhensuakin Lianbawi in hong kha suak hi. Ka vanleng zuih dinguh pen JetBlue Airways te hi a, Fort Lauderdale pan 4:05PM in lengkhia in Austin nai 6:05PM a tung ding ka hi uh hi. Austin pan Continental Airways tawh 6:35PM in Houston khua ah leh lenkik in Houston pan Tulsa a leeng ding ka hi uhhi.\nFort Lauderdale pan minute 10 bang zekai in ka lengkhia uh a Austin vanleeng tual ka tuklian un 6:15PM sat khin deuh hi. Baggage claim omna ka paina uh tawh bang tawh Continental Airways Counter ka tun uh ciangin counter ten a kong uh na khak khin ta mawk a, kei zong lamdang sa in ka va dawp pah leh Continental Airways om nawnlo hi, tun hi lai pan Houston a lengkhia ding hita hi hong ci hi. Connection time nailang bek a ngah ka hi uh a, ka hun uh kicing lo ahih manin a laplo ka hi gige uhhi.\nKei zong ko letmat FLL – AUS – IAH – TUL ka leisa uhhi a, tua schedule mah tawh hong leng hi ve ung inh bang dia hong ngak lo ahiam? Ko lam pan ka mawhna uh omlo hi. Tua hi mawk leh Austin ah ka tam uh kul ding ci leng, ka hotel sapna ding uh leh ka anneek man ding airline expense tawh nong vaihawmsak uh kullo de hiam?.. ka cih leh, a lung hongkim pha hetlo in alu hong peipian bulbul lai mawk hi.\nAmau hong genna ah hi pen hi thei lo hi. Ko Continental Airways leh JetBlue Airways te in bangmah thukimna (agreement) letmat thuhna nei lo hi ung, a cihteh tua ahih khongtak in lah no cih bangbang hi khong veem..cih ding lohngal adang a om thei kei hi. Tua hi a, vanleeng ticket ih lei ciangin connection time a tawm pen nai khat tungsiah bang kihalin lei ding ahihi.\nKa lungsim tawng taktak ah bel Austin ah a-u Paupu, (Pa Pau Za Khan)te leh a-u Sum Nang (Pa Thang Sum Nang)te om lam zong ka thei a, ka lung a himawh kei hi. Zan khat ai ding ka sum zong puak teng kicing lai buang hi. Atawpna ah October 3, ni zingsang nai 5:45AM ‘check in’ ding leh 7:30AM Austin pan leengkhia in Houston nawk kik leuleu in tua pan Tulsa tunkik dingin lai hong at sak hi.\nCounter pan ka paikhiat khit uh ciangin, Paupu phone nambat Chin Directory sung a om bangin ka set leh ki-ngah vat lo in tua zawhteh Donno hopih masa in tua pan Sum Nangte cih bang ka setna tengin atawpna ah Paupu tawh thu ka kiza uh a, Sezang khua pan ka sanggam Pa Gel Tuang in hongdawn pah seisai hi. Austin khuasung ka tun uh ciangin a u Paupu lah nasep kuan ahih manin ka kimu kha kei uh a, Gel Tuang in sai khat ah anlim nono hong neekpih hi.\nAmau innteekteng mah hong kikup uh ciangin Austin ah lum zaw lo in San Antonio a om Pa Sum Nang leh Nu Cingneu (Nu Vum Zen Cing)te kiangah ka paisuaksuak uh a, nai nih sungmah ka pai khit uhteh ka tung uhhi. Amau ta thum Lunnu ( Lia Ning Sian Lun), Muangmuang (Tg Thang Sian Muang) leh Taangtaang (Tg Kai Khan Taang)te nei uh a, tua banah Mr Joy Kutty John leh a-u Zono (Nu Nang Khaw Zo) tate nih Mungpi (Tg Godwin Kai Khan Mung Joy) leh Kimkim (Lia Sonia Ning Lun Kim Joy) te unau tawh na omkhawm uhhi.\nKa tun uhteh zingvaii ka kikum uh a, bangbang ahi zongin nong tuam pai kik ding uh zong kigen thei vat tuan lo ahih teh hong taamsuak peuhmah hoh un, hih lai pan na ciahna ding uh ih vaihawm hawm kei de…? hong cih ciangin, ko zong lah a ut sise mah ka hih uh tawh ka kithukim pah lian uh a, tua zan lungmuang takin zankim 12:00 sat in ka lum pan uhhi.\nKa zintunna leh ka hawh ka ciahna khempeuh uh, sanggam meeltheihte kiang vive hi a, inn khan (apartment) saap a om tam hetlo in inntumh suang vive na hi kawikawi uhhi. USA ka phakzawhna ciangciangah a innlam dan uh leh a innsung deidan uh akibang linlian ahih kei hangin state khat leh khat kilamdang lua hetlo in kiva-laak thei peuhmah hi.\nTu a ka zintunna Lunnute inn zong a lam zawh sawt nailo in thaksuah mahmah lai setsat hi. Dawlnih a kilam hi a, atungah lupnakhan khan thum leh innkuan tutna ding khan zong om tuamin kicing pha mahmah hi. Inn nuai khan ah lengla khan leh anbuk anneekna khante lah tangzai mahmah in inn nungah mun awng zapi om lai hi. Huang tawh ki-um bikbek hi. Lamdungah a veengte tawh huangtuam ahih hangin kihal lua lo in akimat pian vive a kilam ahihi.\nPrevious: Zomi Bulpi leh Adawn ~ Pu Zokhai\nNext: Guahtui ah kingak hun hinawn lo


url: =Numei te pahtawizual dihni ~ Zomi Quavadis :: ZOMI DAILY\nposted on 29 May 2015 at 3:16 pm Lomkholna: Article, ZomiQuavadis\nCiamnuih siam khat in a genna ah “kei bel pawlpi thak phuan ding hi leng numeite mah ka khuambul dingin zangh ning” ci liang hi. Ahilua hi! Numeite pen lungkimsak peuh lehang vai khat peuhpeuh ahoih lamin hong kihei liailiai lel takpi hi.\nInnkuan sungah Pasal in thuneihna sangpen a neih sam hangin amin bek hi a, a nunglam pan ut bangin a kawi heek thei pen Numeite hi gige hi. Innkuan sunga pasalte thuneihna pen tulaitak a ih President Thein Sein thuneihna tawh kibang hi. A nunglam pan kuama theih loh in a kawikaih gaalkapte na om veve uh hi.\nNumeite in amau septheihna te hong theih a, amau neih thahatna hong phawk khak a hong zat khiat taktak uh ciangin leitunga “Ka pa tapa hi’ng” cia a kipasal sak pasal kitomtomte naleng zong naangkhau tuisunga diahte bangin hong duai in hong lukun pah ngeungau zo mawk uh hi. Tua bek hi lo lai!\nKawl papi gawng dengdang pawlkhat in amau sanga golzaw pek ahi saipi saital te a ut bangin a kawikaih theih mah bangin numeite hong gamtaang vanglak uleh a pasalte uh a kawikaih ngekngek thei uh na hi mawk hi. Ciautui khang vanvan a kantan ngam pasal hangsan khat in a zi mit pan a luang khia khitui mal khat kantan zo lo mawk hi!\nTua zah taka hat numeite hatna thatang pen koiah om mawk hiam? Thagui thazang om lohna, guh leh tang om lohna mun ahi apumpi tungvua a nipna mun tengah om sese hi. Tua teng hang mah hi lo dia leitung mi minthang leh mipil Churchill, Napoleon, Julius Ceaser te awkcip pahpah uh!\nGaal tampi zo in mi thahat tampi a khutnuai vuah koih zo mah taleh a zite uh lel in, numei awmnipte maiah na tuuk mawk uh hi. Abraham Lincoln mahmah inzong kumpi thuneite khut sungpan in mivom sila tul tampi honkhia zo mah taleh a nuntaak sung khempeuh a zi Mary Todd ukcipna sung panin suakta zo tuan lo hi.\nTua hang mah hi lo diam leitung mipil William Shakepeare in a gengen “Ka hatna ka thatang aw, na min pen numei na hi mawk maw!” na ci ngeungau zen hi! Francis Lamthang (Zomi Quavadis)\nPrevious: Nupa kikal mawhpuakna\nNext: Gambel hong tungthak te koigam pan hongpai cih dongtelding


url: =India Minister khatin khuasung kongzing lakah zuntha ahih manin ki mawhsak mahmah :: ZOMI DAILY\nposted on 1 July 2017 at 3:37 pm Lomkholna: India, News, Sawltak, World\nIndia gamsung ah kumpi nasem Government Minister khatin khuasung kongzinglak ah zun athak laitak Photo kizaihkha in, Social Media tungah ki thehzakpah hi.\nIndia Prime Minister in agamsung ah siantho nading Public Hygiene ahanciam mahmah laitak in Minister khatin khuasung ah zun athakna Photo pen Social Media tungah ki thehzakmawk ahih manin, ciamnuih in kigen ziahziah cih AFP in genkhia hi.\nTimes of India te genkhiatna ah tuapa pen Agriculture Minister Radha Mohan Singh ci uh a, sanginn’ huang umna daipangteng zun apek laitak in ageipan Security Guards nihtak in Automatic Weapon thautawisa in ngaklenlan uh cihi.\nHih Indian Minister khatin khuasung kongzinglak ah zun athakna Photo pen Newspaper Front Page ah Headline in ki suaksakliang in “Union minister pees in open, sparks row” cih thulu kibulhsak hi.\nTimes of India te genkhiatna ah hih Photo pen India gamsung Bihar State sungah akizaih ci uhhi.\nHih Photo pen Social Media tuamtuam ah aki khahkhiat ciangin Indian Internet Users te’n Minister paleh ama makaih Bharatiya Janata Party (BJP) te ciamnuihbawl in, laituamtuam gelhpah ziahziah uh kici hi.\nNational Agriculture Minister inzong “Clean India Mission” ah panpihna apiak laitak hi ci’n thulu tuamtuam tawh lai kigelhkhia hi.\n“Clean India” cihpen India Prime Minister Narendra Modi ii Program khat hi a, India gamsung ah khuasung mipi te’n cidamna, sianthona aom nading “Public Hygiene and Cleanliness” ci’n ahanciam mahmah laitak hi a, khuasung mipi te’n zunleh ek thaangthaklo in, Public Toilets te zatding cih ahihi.\nIndia gamin Agricultural Minister dingin Radha Mohan Singh ihneihkhak pen kipak huai mahmah hi. Amah ngiatin singkungno leh gampa te tuipuak ngiat hi ci’n akhel koko zong om uhhi.\nMedia tuamtuam te’n hih Photo asuahkhiat sakpen Agricultural Minister Radha Mohan Singh ii meltheih tanau te hehmahmah uh cihi.\nZunsuak cihpen mihing ngeina hi. Banghang in hihbangpeuh mipi buaibuai nadingin pulakkhia ihhiam? Zunthak nading India gamsung munkhempeuh ah om ahiam? ci’n amakpa Sujit Kumar Singh in lungkimlo in The Hindu Newspaper te tungah genkhia kici hi.\nRelated: New Zealand Minister khat Malaysia ah Refugee lakding vaitawh zin ~ ZD\nAhi zongin Agricultural Minister Radha Mohan Singh ngiatin hih Photo vaitawh kisai in bangmah genkhiatna neilo cih kiza hi.\nMinister te ii gamtat luhekzia aneng atawng in mipi te’n hong lunglut mahmah uh cih phawksakna hikhading hi 🙂 Sawltak #zomidaily\nPrevious: ZAM Thupuak :: 02 July 2017 (Naupangte siat theihna)\nNext: Coffee Shop khat ii nektheih zuakte zusa nihin asikgawp laitak Video kizaihkha


url: =Zomi Nam Ni ah kimu ni ~ Khaibawi :: ZOMI DAILY\nposted on 18 February 2015 at 4:43 pm Lomkholna: Article, Khaibawi, Zomi, Zomi Nam Ni\n1. Pinlong Khawmpi: Bang hangin hih khawmpi hong piang hiam, ki bawlhiam cih leh mangkangte khutsung panin kawlte leh ei mualtung mite ki suakta nuamtek ahih manin hih khawmpi hong piangkhia ahi hi. A khat veina Pinlong khawmpi pen 1946 March kha in Shan Sawbwate makaihna tawh ki bawl in ei Zogam sung aom Chin State panin mithum na ki hel uha, Tedim panin ukpi Pu. Pum Za Mang, Hakha ukpi Pu. Kio Mang, Falam ukpi Pu. Hlur Hmung te ahi uh hi.\nAmau pen tua hunlai tak-in ukpi(Chief) semciat uh ahi hi. A nih veina Pinlong Khawmpi pen 1947 kumin a ngeina mah ah na nei uha, Falam panin ukpi. Pu Hlur Mung, Hakha panin ukpi Pu Kio Mang leh Tedim panin ukpi Pu. Pum Za Mang a cidamlo ahih manin a matang dingin Saizang ukpi Pu. Thawng Za Khup na sawl hi. Hih mun ah thukimna honkhat na neitheita uha, suahtakna ngahzawh ciangin Kawlzang leh Mualtung mite zong a kibangin puahding, nuntakna kikim sakding, kum 10 khitciang atuam tuak a, dingding’ cih bang dan leh a tuamtuam na nei uh hi.\nSuahtakna I ngahkhitteh Chin Special Division Act tawh I gam hong uk uh a, Kawlte’n lah Pinlong a I kithukimsa, I kamciamsa hong pel in amau khutsungah tuni tan mat leh hen bawlsiatna, nuai netna thuak in mi tampi I om hi. Tua ahih manin mipil mi hangsan tampi in Zogam leitang ngahkik na dingin a nuntakna uh, a sum apai uh na beilawh, na gimlawh na tawllawh uh hi.\n2. Bang hang, Kawlte tawh suahtakna ki ngenkhawm sehiam: Ni dangin I minam makaite, kawlte tawh ki pawl in Mangkang kumpite tungah suahtakna a nanget khop uh ana kipawl uh, kawlte khemsa in ana om uh aive maw, haitei uh-ei, ci-in ka mawhsak mahmah ngei hi. Ahi zongin Pu. Tual Khaw Mang genna leh a tuamtuamte genna I etciang in a mawhsakhuai hetlo dan thunih hong musak hi.\n(1). Amau zong na ut masa hetlo uha, mautam kialpi leh kialpi khatpeuh a tun ciangin Kawlzang panin anntang na lei uh, ann na taw uh ahih manin I utta kei zongin amau tawh ki pawl keileng kialpi khatpeuh I tuahteh gentheilua khaleng ci-in ukpi Pu. Pum Za Mang in mipita ding a lauthawnna leh mipite gilkial dangtakding a khualna hangin na kipawl uh hi.\n(2) Sept 29, 1932 kumin Ware khua ah Chin Hills Union Organization (CHUO) na phuan uha, mangkang kumpite khut sung panin ngetna pawlkhat nanei uh hi. A piakgen malak un Feb 20, 1938 in a sanzawh loh na uh thu zasak in hih ki pawlna a cimang nading deihtak na hanciamzaw sop uh hi. Tua thu Bogoke Aungsan in a zak ciangin amau zong suahtakna ding a nangen ngeisa ngahlo uh ahih manin bangcileng ka ngahzoding hiam cih a ngaihsutsutlai tak hih thu hong om ahih manin CHUO makaite leh pawlkhat a inn ah samkhawm in Feb 12, 1947 ni-in ki pawlkhawm a, suahtakna ngetding na thukim uh hi.\nHih thute I ngaihsut ciangin I makaite tupna pen Mangkang kumpite khutsung panin suahtakna ngahding cih hiphot limlim ahih manin tua suahtakna angah theih nading uh a kalsuanpihnuam, a huhnuam, a pawlpihnuam aom leh ei hileng zong ki utmahmah khalel dingin ka ngaihsun hi. A ngimna a tupna uh taksuak takpi in Jan 4,1948 in Kawlgam in suahtakna ngahin ki pawlna min pen Union of Burma na kipsak uh hi.\n3. Bang hangin Falam Khawmpi hong piang hiam: Bang hangin hih khawmpi hong piang hiam cih leh Pinglong ah kawlte leh mualtung mite thukimna aom mah bangin suahtakna mangkang kumpite tungah aki ngetkhopteh suahtakna ki ngah a, suahtakna ngahkhit zawh ciangin U Vuantu Mawng leh Pu. Capt. Mang Tung Nung te’ makaihna tawh Feb 19-22 ,1948 sung Falam ah Khawmpi ki bawl hi. Hih khawmpi pen I gamin Mangkang kumpite khutsung panin suahtakna angah uh lopna leh Kawlte tawh ki pawllai I hih manin Burma Parliament Upper House ah tutna(seat) guk Chin State aitan ading in awng a, tua mun ah ukpite, hausate deih, tel hilo in mipideih mipitelcingte tusakding, mipi tawh mailam kalsuan ziading kikum khawmding cih leh etc, hi hi.\nTua hun ah thu tuamtuam kikum uha, gambup in zong suahtakna ngahta ahih manin mangkang kumpite’n 1896 a hong bawlsak uh ki ukna Chin Hills Regulation Act siahtung, siahphei kaihna, tuktha, khaltha lakna leh siah(tax) tawh kisai limlim bang hangin zanglai mawk ding I hi hiam ci-in Tuithang khua pan a pai Pu. Thang Za Kai in thu a sunteh pawlkhat in na thukimpah uha, Mee alak uh leh apai mipi 5000 lak ah mi 17 bek in thukimlo in a tamzaw thamtham in na thukim uh ahih manin tua ni pen Chin Hills Regulation Acts a kiphiat ni, a sih ni zong hong suak hi.\nHih Chin Hills Regulation Acts pen Chin State sung bek ah aki zang hilo in Manipur, Nagaland,Sagai Division sunga om Sommra Hills leh tulai tak-a, Mizoram I cih Lushai Hills teng leh a gam tawlam a Cacha Chakma dong ah kizang hi.\n4. Zomi Nam Ni ding bang hunin ki khensat: 1950 kum October ni 9 ni-in Chin Affairs Council te makaihna tawh minam ni neih ding kikum uha, a ni dingin Feb 20 kipsak in a kum pen 1948 gambup suahtak kum panin patding in na thukim uh hi. Tua ahih manin Zolai Simbute ah zong F- Feburary 20 ni ZOMI NAM NI HI, ci-in I neulai in Sang inn khawngah I awngke hi. Bang hangin Feb ni 20 na tel uh hiam cih leh ahang pawlkhat in 1918 Feb 20 ni-in Maymyo ah Chin National Education Upgrading cih ki pawlna na phuan uh hi.\n1928 Feb 20 ni-in Mindat gam Hlih-yung khua-ah Organization for Chin Hills Unity kiphuan in, 1938 Feb 20 ni-in Kanpalet ah Mangkang galkap makaite tawh gam makaite pawlkhat kimu in a nget uh nam 9 apiak malak un a kipawlna uh susia in makaite na matsawmlai uh ahih manin makai pawlkhat zanpi in Kanpalet pan tai 18 ki gamlatna ah tai uh hi. 1939 Feb 20 ni-in Chin National Organization for Unity Makai 9 Mindat ah naman uh hi. Tua ahih manin Feb -20 pen minam ni dingin natel uh, na zang uh hih tuak hi.\n6. Bang hangin Zomi Nam Niteh Vaphual kizangh hiam: A ki lawmsakna, a zepna, a mel ahoih man hilo hi. I minam ciaptehna ahi hi. Mi nam picing, minam kician peuhmah in minam ciaptehna na neiciat uh hi. Bang hangin Zomi te’n Vaphual minam ciaptehna in nanei uh hiam? Vaphual nupa ki itna lian mahmah, ki itngiat, khat a sih leh ki sihpih ngiat, nupa kal ciampello, palhngulhlo, zuaugen kikhem cih bang om ngeilo, thuman citak ngiat uha, ei Zomi I pu I pate zong Vaphual mah bangin aki itngiat, a citak ngiat, a thuman ngiat, gal le sa mai ah aki taisanlo, liam le bai, nat le sat khat tuak leh kitai sanlo in ahih theihtawp suah in vahuh, va panpih, khat a sih leh zong ka sih leh kasih ci-in a phula ngiat etc, ana hi uh ahih manin I minam ciapteh na in VAPHUAL a nazat uh ahi hi.\nTuni-in tuaci bang lungsim na neihkei leh ZOMI sit na hikei khadinga, Zomi sit na ut leh na pianthak kul masa khading hi. I minam kiciaptehna VAPHUAL ahih manin Vaphualte nuntak khuasakzia zuai-a, Sia. Job Thawngno genmah bangin Pengpelep leh Thangkikte khawng tawh I minam ciaptehna I khek loh ding, a maute hisamlo I hih manin tuate I batkhak loh ding ZOMI NAM NI I bawlsim I kiphawk sak nuam hi.\n7. Zogam leh Kawlgam atuam tuak hi: I Zogam pen gamkek Mangkangte hong ukma in ei leh ei aki uk minam leh gam I hi hi. Zogam pen I pu I pa tenma, satma in mihing akici peuhmah nateng ngeilo, na khuasa ngeilo uh ahih manin ki ukna ki sukkhel ki tokhel in gamlim leh leitang laikung laidal tawh a utut un suksuaih tosuaihta le uh eima gam, eima leitang, eima neihsa mah ahi hi. Bang hang hiam cih leh a mite ki nawlkhin in, aki nuainet zongin tua leitang pen kikhin ngeilo hi.\nZogam leitang ah I pu I pate zu le sa tawh nuamsa in ana omlai tak uh leitung galpi in hong nawk in Mangkang te’n leitungbup a lak uhteh Zogam leh Kawlgam zong hong nawkkha, hong uk kha uh hi. Kawlgam pen Ministerial Burma ci-in na ciamteh uha, Zogam leh mualtung mite tenna gam pawlkhat pen Frontier Areas Administration ci-in nam nih in hong khentuam, hong uktuam lian uh hi. A mite nuntak khuasak zia, ngeina tawndan duhdan annhuan mehhuan dan nangawn ki banglo hi. Tuhunteh mi pawlkhat in Kawlte ukna sungah leitung pian a kipan aomsa kisa leh bang hangin gamthak satsawm I hi hiam, cih a ngaihsut ki omthei I hih manin tua bang I om khak loh na dingin aki phawksak I hi hi.\nTua ahih manin a beisa mah bangin Zogam pen Zomite mah in uk a, suaktatak in a nuntak na dinguh a lunggulh luat manun ZNC/ZCD panin Sitni.Pu. Cin Sian Thang leh a lawmte pawlkhat in Kawl galkap kumpite mat le hen vuak le sat, bawlsiatna, thongkhiatna cih bang atuamtuam thuakta leh a sun a zan cilo in tuni tan I gam le I minam ading in na nasem uh hi. Sum le pai, innhoih lohoih, mawtaw hoih leh a tuamtuamte tawh kizolta leh ka Zogam leitang suahtakna ding leh ka Zomipihta ding ci-in leitungnop sakna, minthangnate sangin a gam le amipihta ding a nuntakna lungtang a khawlmateng na sepsawm hi.\nIndia gam ki ukna huamsung a omte in zong, ahih theihna zah uh itsitlo in Pu. Thang Lian Pau leh a seppih ZRO/ZRA, Zomi Council, ZYA etc, te’n khua-ul, sisan luangta leh zong phamawh salo in nasem den uh hi. Pu. Thang Lian Pau bang a zi a tate tawh zong omman mello in gamsung ah omden zawmahlai hi. Zeisu in ka nung hong zuinuampeuh mah in a zi ata, a innkuanpihte nunsia hen, acih bang hong phawksak hi. Zogam leitang ngahkik nading a, na asem a damlai I makaite’ zotangbang hong damin akhan uh kumkhua sawt hen. Hong nusia khin Pu. Tun Kho Pum leh a kaihzatamte a kipan Pu. Thual Zen leh a lawmte zong I phawk hi. Zomi Nam Ni I bawlsim in gam le minam ading a, aki piakhia mi hangsante mangngilh kei ni.\nF – February 20 Zomi Nam Ni hi, cih tawh na khawllo in G- Gam ading nasem ding cih in na zompah a, simsuakleng a tawpna ah Z-Zomite hanglungciam khangtodiam! Cih tawh na khawl hi. Hih thute I ngaihsutteh Zomi Nam Ni ah I gam leh I minam khantohna ding thu le la kikum in ki thutuaktak in I gam leh I minam ading I sepkhop nak leh I gam le I minam hong khangtoding hi, cih hong phawksak, hong musak hi. Tuaci bangin Zomi Nam Ni a bawlkhim theiding in Topa’n leitungbup aom Zosuantate thupha hong piakimciatta hen. Zomi Nam Ni damsawt hen. Hong pai ou, Zomi Nam Ni Ah Kimu Ni. Khaibawi\nPrevious: Ngahna le gahna\nNext: Astrology leh Numerology